MINDEF akan realisasikan projek LCS, kukuhkan pertahanan negara -Mohamad

KUALA LUMPUR, 5 Januari- Kementerian Pertahanan (MINDEF) akan merealisasikan pembinaan projek Kapal Tempur Pesisir (LCS) untuk Tentera Laut Diraja Malaysia (TLDM) demi mengukuhkan pertahanan dan perairan negara.Menteri Pertahanan Datuk Seri Mohamad Hasan berkata misi MINDEF adalah untuk menyempurnakan pembinaan kapal berkenaan menjelang 2024.“Pertimbangan kami berdasarkan komersial semata-mata. Kita nak pastikan kapal ini siap. Tak dapat enam, dapat empat pun sudah cukup asalkan siap semasa saya berada di MINDEF ini.“Saya akan meneruskan usaha-usaha yang dilaksanakan MINDEF, Angkatan Tentera Malaysia, pelbagai agensi lain serta Kementerian Kewangan, Kementerian Ekonomi dan Lembaga Tabung Angkatan Tentera dalam merealisasikan penyiapan LCS ini,” katanya.Beliau berkata demikian dalam ucapan sempena Majlis Amanat Menteri Pertahanan 2023 di Wisma Pertahanan, di sini,hari ini.Mohamad berkata beliau telah mengadakan rundingan dengan Kementerian Kewangan, Kementerian Ekonomi dan MINDEF supaya dapat menerangkan keadaan sebenar berhubung isu LCS.“Kami tidak berminat untuk menuduh sesiapa atau membelakangi seseorang, (tetapi) apa yang saya mahu melihat adalah kapal berada atas air menjelang Julai 2024,” katanya.Sementara itu, beliau berkata,Kementerian Pertahanan juga akan terus komited untuk meneruskan segala perancangan dan hala tuju seperti yang telah dirangka. Katanya, ia bagi memastikan kedaulatan dan keselamatan negara terjamin."Banyak kejayaan dilakar di pentas domestik dan antarabangsa, di mana warga kementerian berani mendepani segala cabaran.

(Menteri Pertahanan Datuk Seri Mohamad Hasan)

"Ramai orang tidak sedar tanpa keselamatan yangg terjamin sesebuah negara tidak akan dapat membina ekonomi yang kukuh," katanya.Dalam majlis sama, beliau turut menyerahkan zakat wakalah kepada 100 orang warga pertahanan yang terdiri daripada kakitangan awam MINDEFMohamad berkata pembangunan keupayaan dan kapasiti pertahanan akan diteruskan dengan jangkaan peruntukan kerajaan kepada MINDEF sebanyak RM17.4 bilion kepada belanja mengurus dan belanja pembangunan.“Sebanyak 281 perancangan perolehan dengan unjuran nilai RM8 bilion bagi pelaksanaan pembekalan alat ganti dan penyelenggaraan aset ketenteraan ATM.


Pegawai polis didakwa kes rogol lalui proses perundangan sewajarnya -Saifuddin Nasution

KAJANG, 5 Januari- Siasatan terhadap pegawai polis yang disyaki merogol seorang remaja perempuan berusia 16 tahun di Kedah baru-baru ini, melalui proses siasatan dan perundangan sewajarnya.Menurut Menteri Dalam Negeri, Datuk Seri Saifuddin Nasution, beliau telah diberi taklimat mengenai perkara itu oleh Ketua Polis Negara, Tan Sri Acryl Sani Abdullah Sani semalam."Biar penyiasatan dibuat dan biarlah proses yang sewajarnya berlandaskan undang-undang dibuat."Saya percaya ada asas kukuh untuk polis memulakan siasatan," katanya.Beliau bercakap demikian pada sidang media selepas menghadiri lawatan kerja ke Agensi Antidadah Kebangsaan (AADK) di sini.

(Menurut Menteri Dalam Negari, Datuk Seri Saifuddin Nasution)

Semalam, Ketua Polis Kedah, Datuk Wan Hassan Wan Ahmad mengesahkan laporan berkaitan kejadian rogol itu diterima pada 1.31 pagi Ahad lalu.Menurutnya, kejadian dipercayai berlaku pada 28 Disember tahun lalu pada 6.25 petang membabitkan seorang pegawai kanan polis yang bertugas sebagai Pegawai Penyiasat Jabatan Siasatan Jenayah (JSJ) Ibu Pejabat Polis Daerah (IPD) Yan.


Pemilik kelab komedi cabar keputusan DBKL batal lesen perniagaan

KUALA LUMPUR, 5 Januari- Pemilik kelab komedi Crackhouse, Mohamad Rizal Johan Van Geyzel dan Shankar R Santhiram memfailkan tindakan undang-undang bagi mencabar keputusan Dewan Bandaraya Kuala Lumpur (DBKL) membatalkan lesen perniagaan kelab komedi tersebut dan tidak membenarkan mereka mendaftarkan sebarang perniagaan di ibu kota buat selama-lamanya.Mohamad Rizal dan Shankar selaku pemohon memfailkan permohonan kebenaran semakan kehakiman di Mahkamah Tinggi di sini pada 24 November lepas dengan menamakan DBKL, Datuk Bandar Kuala Lumpur Datuk Seri Mahadi Che Ngah, Timbalan Menteri Wilayah Persekutuan ketika itu, Datuk Seri Jalaluddin Alias, Kementerian Wilayah Persekutuan dan kerajaan sebagai responden pertama hingga kelima.Peguam M. Pravin, yang mewakili kedua-dua pemohon ketika dihubungi hari ini mengesahkan memfailkan permohonan itu dan memaklumkan 26 Januari ini ditetapkan untuk pengurusan kes secara dalam talian di hadapan Hakim Datuk Amarjeet Singh.Pemilik berkenaan memohon deklarasi bahawa keputusan dibuat DBKL dan Datuk Bandar Kuala Lumpur itu untuk membatalkan lesen perniagaan kelab komedi tersebut bertentangan dengan undang-undang selain memohon deklarasi keputusan oleh Jalaluddin dan Kementerian Wilayah Persekutuan untuk melarang mereka mendaftarkan sebarang perniagaan di Kuala Lumpur buat selama-lamanya walaupun di bawah nama dan syarikat lain, adalah tidak berperlembagaan.Selain itu, mereka memohon perintah mahkamah untuk membatalkan keputusan yang dibuat itu atas alasan pemohon mempunyai hak asasi di bawah Perlembagaan Persekutuan untuk berniaga dengan lesen sah di Kuala Lumpur.Kedua-dua pemohon menerusi afidavit sokongan mereka berkata, pada 17 Ogos tahun lepas, Jalaluddin membuat kenyataan bahawa Jawatankuasa Perlesenan DBKL bermesyuarat dan memutuskan untuk membatalkan lesen perniagaan kelab komedi tersebut berkuat kuasa 30 Julai tahun sama selain pemilik-pemilik kelab komedi itu disenaraihitamkan untuk mendaftar lesen perniagaan di Kuala Lumpur buat selamanya.Dakwa mereka, keputusan dibuat oleh responden-responden menjejaskan kedudukan serta kepentingan pemohon-pemohon secara teruk sebagai pemilik-pemilik kelab komedi tersebut dan sebagai usahawan selain mendakwa mereka tidak pernah menerima sebarang notis atau surat rasmi daripada pihak DBKL berhubung keputusan berkenaan.Sementara itu, Hakim Mahkamah Sesyen, Nor Hasniah Ab Razak menetapkan 20 Januari ini untuk keputusan representasi dikemukakan Mohamad Rizal bagi menggugurkan tiga pertuduhan membuat dan memulakan hantaran video yang menyentuh sensitiviti kaum dalam aplikasi Facebook, Instagram dan TikTok dihadapinya.

Berita berkaitan:Pemilik kelab komedi Crackhouse disenarai hitam DBKL gantung lesen Kelab Komedi di TTDI

Nor Hasniah menetapkan tarikh itu selepas Timbalan Pendakwa Raya Christopher Enteri Mawan memaklumkan kepada mahkamah hari ini bahawa keputusan representasi itu, yang difailkan pada 12 Disember tahun lepas, masih belum diperoleh pihak pendakwaan.Mengikut ketiga-tiga pertuduhan itu, Mohamad Rizal, 40, didakwa membuat dan memulakan penghantaran komunikasi jelik dengan niat untuk menyakitkan hati orang lain melalui aplikasi Facebook menggunakan nama profil ‘Rizal van Geyzel, Instagram ‘rizalvangeyzel’ dan TikTok ‘rizalvangeyzel’, antara 4 hingga 6 Julai 2022.Ketiga-tiga hantaran itu dibaca di Pejabat Bahagian Siasatan Jenayah Siber dan Multimedia, Jabatan Siasatan Jenayah Komersial, Ibu Pejabat Polis Bukit Aman, Tingkat 27, Menara KPJ di sini, pada pukul 1.17 tengah hari, 13 Julai tahun lepas.Ketiga-tiga pertuduhan itu dikemukakan mengikut Seksyen 233(1) (a) Akta Komunikasi dan Multimedia 1998 dan dihukum mengikut Seksyen 233(3) akta sama yang membawa hukuman denda maksimum RM50,000 atau penjara maksimum setahun atau kedua-duanya dan boleh didenda RM1,000 bagi setiap hari kesalahan itu diteruskan selepas sabitan, jika disabitkan kesalahan. -BERNAMA


Inspektor polis didakwa rogol, lakukan amang seksual terhadap remaja bawah umur

SUNGAI PETANI, 5 Januari- Seorang inspektor polis dihadapkan ke Mahkamah Sesyen di sini hari ini atas pertuduhan merogol remaja perempuan bawah umur pada akhir bulan lepas.Mohd Maliki Azmi, 34, mengaku tidak bersalah selepas pertuduhan dibacakan di hadapan Hakim Roslan Hamid .Mengikut pertuduhan, tertuduh sebagai pegawai penyiasat berpangkat Inspektor telah didakwa merogol remaja berusia 16 tahun itu dengan kerelaannya dan kerelaan itu diperoleh menggunakan kedudukan berkuasa tertuduh terhadap mangsa.Mohd Maliki dituduh melakukan perbuatan itu di bilik pegawai penyiasat di Ibu Pejabat Polis Daerah Yan lebih kurang 6.30 petang pada 28 Dis 2022 mengikut Seksyen 376(2)(f) Kanun Keseksaan yang memperuntukkan hukuman penjara maksimum 20 tahun dan sebat jika sabit kesalahan.Tertuduh juga mengaku tidak bersalah atas tiga pertuduhan berkaitan amang seksual terhadap remaja perempuan itu di tempat, masa dan tarikh sama.Pertuduhan dikemukakan di bawah Seksyen 14(a), Seksyen 14(c) dan Seksyen 15(a)(ii) Akta Kesalahan-Kesalahan Seksual Terhadap Kanak-Kanak 2017 dan dibaca bersama Seksyen 16(1) akta sama.Jika sabit kesalahan, boleh dikenakan hukuman penjara maksimum 20 tahun dan sebatan serta sebagai tambahan hukuman bagi Seksyen 16(1) itu iaitu boleh dipenjara tidak melebihi lima tahun dan disebat dengan tidak kurang dua sebatan.Pendakwaan kes dikendalikan Timbalan Pendakwa Raya Hizween Azleena Othman Kamal, Zulfadzly Hassan dan Nurul Natasha Rizal manakala tertuduh tidak diwakili peguam.Terdahulu pihak pendakwaan tidak menawarkan jaminan kepada tertuduh, bagaimanapun jika mahkamah membenarkan jaminan, pendakwaan mencadangkan RM20,000 bagi pertuduhan merogol dan RM20,000 bagi setiap kes amang seksual.

Mohd Maliki memohon jaminan rendah atas alasan dia tiada pendapatan berikutan akan digantung tugas selepas kes itu.“Selain itu saya juga perlu menyara ibu bapa. Isteri tidak bekerja dan saya menanggung beban hutang yang tinggi,” katanya.Mahkamah membenarkan tertuduh diikat jamin RM10,000 dengan seorang penjamin bagi pertuduhan merogol dan RM15,000 dengan seorang penjamin bagi ketiga-tiga kes amang seksual berserta syarat tambahan melarangnya mengganggu mangsa kes itu dan pasport diserahkan kepada mahkamah.Sebutan untuk semua kes ditetapkan pada  6 Feb bagi lantikan peguam serta serahan dokumen. -BERNAMA


KPWKM tubuh jabatan khas, tangani penderaan dan pengabaian kanak-kanak

JOHOR BAHRU, 5 Januari- Kementerian Pembangunan Wanita, Keluarga dan Masyarakat (KPWKM) akan menubuhkan satu jabatan khas kanak-kanak bagi menangani isu penderaan dan pengabaian.Langkah juga bagi membolehkan KPWKM menjalankan tugas dan tanggungjawab dengan lebih berkesan, sekali gus meningkatkan kemahiran dan kepakaran dalam pengurusan kes di bawah Jabatan Kebaikan Masyarakat. Menteri Pembangunan Wanita, Keluarga dan Masyarakat, Datuk Seri Nancy Shukri berkata penubuhan itu juga telah dipersetujui kabinet, termasuk Perdana Menteri, Datuk Seri Anwar Ibrahim. "Kementerian kami tidak duduk diam insya-Allah kami akan buat apa yang terbaik, kita akan bentangkan di Kabinet yang secara prinsipnya sudah diluluskan...membenarkan kami menstrukturkan semula kementerian kita dan khususnya untuk kanak-kanak kita nak wujudkan ini sama ada jabatan, unit ke tapi perlu ada yang khusus menjaga kanak-kanak," katanya.

Beliau berkata demikian selepas mengadakan Lawatan ke Rumah Perlindungan Kanak-Kanak, di sini hari ini. Dalam pada itu, KPWKM juga berharap untuk memperkasa komuniti dengan mengambil tahu keadaan sekeliling, terutamanya terhadap kes melibatkan kanak-kanak. Statistik kes penganiayaan dan penderaan dilapor meningkat dua tahun lalu iaitu 6,144 kes dicatat pada tahun 2021 berbanding 5,858 tahun sebelumnya. Manakala sehingga Ogos tahun lalu sebanyak 3,848 kes direkod dan terdapat juga kes-kes yang tidak dilaporkan kepada KPWKM.


Nahas Litar Dato' Sagor: Masih belum terima laporan lengkap

(Tangkap layar kemalangan di Litar Dato’ Sagor yang menyebabkan seorang penonton maut/Media Sosial)

IPOH, 5 Januari- Menteri Besar Perak, Datuk Seri Saarani Mohamad berkata sehingga kini pihaknya masih menunggu laporan lengkap daripada semua agensi termasuk polis dan penganjur. Ia susulan insiden kemalangan maut di Litar Dato' Sagor, Pasir Salak, Sabtu lalu.  "Biasanya dalam kawasan litar begitu sama ada Formula 1 dan sebagainya hanya mereka yang bertugas yang ada kebenaran sahaja dibenarkan masuk termasuk juruteknik, marshall...barangkali jurugambar yang telah ditetapkan tempat untuk mereka menunggu."Jadi saya tidak ada dapat laporan itu sebab tidak dilaporkan kepada kita, ia masih dalam siasatan pihak polis," katanya.

(Saarani Mohamad (lima, kiri) bergambar bersama para pegawai dan atlet catur Perak pada Majlis Penyampaian Insentif Kontinjen Para Sukma Negeri Perak sempena Para Sukma XX MSN 2022 hari ini/BERNAMA)

Beliau berkata demikian selepas menyempurnakan Majlis Penyerahan Insentif kepada Kontinjen Para Sukma Negeri Perak sempena Para Sukma XX MSN 2022, di sini hari ini.  Setakat ini, pihaknya juga tidak bercadang untuk menutup litar perlumbaan tersebut.  Dalam kejadian Sabtu lalu, Allahyarham Muhammad Amir Mohd Yusoff, 32, maut selepas dirempuh kereta lumba ketika menyaksikan Pertandingan 'CCT Battle of Champion'.  Pengusaha bengkel itu meninggal dunia ketika menerima rawatan di Hospital Changkat Melintang, Lambor Kanan akibat kecederaan di kepala dan pendarahan pada bahagian paru-paru.


KDN letak sasaran 75 peratus bagi program pemulihan penagih AADK

(Menteri Dalam Negeri, Datuk Seri Saifuddin Nasution)

KAJANG, 5 Januari- Agensi Antidadah Kebangsaan (AADK) disaran menggunakan data pemulihan sedia ada bagi membangunkan model jangkaan.Menteri Dalam Negeri, Datuk Seri Saifuddin Nasution berkata model jangkaan itu boleh digunakan bagi penambahbaikan proses pemulihan penagih di bawah seliaan AADK.Jelasnya data pemulihan yang dikeluarkan AADK sebelum ini merupakan data terperinci dan tepat."Tahun lepas, 70 peratus penagih dadah yang menjalani program pemulihan di AADK didapati telah berjaya membuang tabiat berkenaan secara kekal dan tidak kembali menagih dadah dan bagi tahun ini saya meletakkan sasaran kepada 75 peratus bagi setiap 100 individu yang menjalani proses pemulihan dadah."Program pemulihan AADK merupakan satu kejayaan berdasarkan peratusan penagih dadah yang berjaya dipulihkan berbanding standard antarabangsa pada 35 hingga 50 peratus," katanya dalam sidang media selepas melakukan lawatan rasmi di Ibu Pejabat AADK, di sini hari ini.Katanya, bagi tempoh Januari hingga November 2022, seramai 17,151 orang telah dinilai dan 12,212 orang daripadanya berjaya mencapai tahap pulih.Sementara itu, mengulas mengenai perkembangan 500 anggota Jabatan Sukarelawan Malaysia (Rela) yang ditugaskan bagi membantu Pasukan Gerakan Am (PGA) di lima sempadan negara bermula tahun ini, Saifuddin Nasution berkata penempatan anggota berkenaan akan dilakukan secara berperingkat.

(Menteri Dalam Negeri Datuk Seri Saifuddin Nasution Ismail meletakkan sasaran 75 peratus bagi program pemulihan penagih kepada Agensi Antidadah Kebangsaan (AADK) tahun ini/FOTO HIASAN BERNAMA)

Beliau berkata anggota Rela yang ditugaskan di sempadan negara juga akan dibekalkan dengan senjata api sekiranya perlu dan harus disimpan di stor senjata api selepas tamat waktu bekerja selain tidak dibenarkan dibawa pulang.Pada 15 Disember lalu, Saifuddin dilapor berkata 500 anggota Rela itu akan ditempatkan di lima sempadan melibatkan pintu masuk di Sabah, Sarawak, Selangor, Kelantan dan Perlis.


Laporan awal tragedi Batang Kali dibentang ke Kabinet semalam - Nik Nazmi

CYBERJAYA, 5 Januari- Laporan awal tragedi tanah runtuh di tapak perkhemahan Father's Organic Farm di Batang Kali, Selangor pada 16 Disember lepas telah dibentangkan ke Kabinet semalam, kata Menteri Sumber Asli, Alam Sekitar dan Perubahan Iklim, Nik Nazmi Nik Ahmad.Tanpa mendedahkan inti pati laporan berkenaan, beliau berkata laporan awal bencana tanah runtuh yang disediakan kementeriannya menerusi Jabatan Mineral dan Geosains (JMG) dan Jabatan Ukur dan Pemetaan Malaysia (Jupem) itu, telah dibaca oleh Perdana Menteri, Datuk Seri Anwar Ibrahim."Sebarang maklum balas dan tindakan seterusnya akan dilaksanakan selepas laporan penuh (tragedi itu) siap dalam masa terdekat,” katanya pada sidang media di sini, hari ini, sebagai mengulas status terkini laporan tragedi berkenaan.

Menteri Sumber Asli, Alam Sekitar dan Perubahan Iklim, Nik Nazmi Nik Ahmad FOTO BERNAMA

Tragedi pada kira-kira pukul 2.30 pagi 16 Disember itu, membabitkan 92 mangsa, dengan 61 daripadanya terselamat manakala 31 lagi terkorban, selepas berlaku runtuhan tanah hingga menimbus kawasan perkhemahan tersebut.


Sekretariat MTVET kini bawah KSM

PUTRAJAYA, 5 Januari- Sekretariat Majlis TVET Negara (MTVET) kini di bawah Kementerian Sumber Manusia (KSM) setelah mesyuarat Jemaah Menteri pada 7 Dis lepas membuat keputusan untuk memindahkan fungsi sekretariat itu kepada KSM.Menteri Sumber Manusia V.Sivakumar dalam kenyataan hari ini berkata KSM bersedia menggalas peranan tersebut melalui gerak kerja komprehensif dengan sokongan ekosistem Pendidikan dan Latihan Teknikal dan Vokasional (TVET) inklusif di kementerian itu.Ia meliputi agensi kawal selia TVET, penyedia latihan dan pembiaya dana latihan sedia ada serta kerjasama kukuh semua pihak berkepentingan TVET di pihak kerajaan dan swasta, katanya.Sivakumar berkata agenda memartabat dan memperkasa TVET nasional menjadi fokus utama KSM dalam usaha menjadikan ia sebagai pilihan utama rakyat.

"Transformasi dan penjenamaan TVET secara holistik akan dilakukan menerusi suntikan sinergi baharu yang berperanan memadamkan stigma negatif terhadap TVET seterusnya membawa paradigma baru TVET yang berpotensi menawarkan peluang kerjaya dan pendapatan tinggi pada masa hadapan," katanya.Selaku Sekretariat MTVET, Sivakumar berkata KSM mengharapkan komitmen dan percambahan idea yang konstruktif secara berterusan daripada semua pihak berkepentingan dalam memastikan strategi dan inisiatif agenda memartabat dan mempersadakan TVET nasional secara holistik dapat dibangunkan seterusnya penyelesaian berkaitan isu serta cabaran pelaksanaan TVET dapat dirungkaikan. -BERNAMA


Agong mahu universiti di seluruh negara bantu aspek pendidikan pelajar

(Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah berkenan berangkat ke Majlis Pelancaran Tunku Abdul Rahman University of Management and Technology (TAR UMT) di sini, hari ini/BERNAMA)

KUALA LUMPUR, 5 Januari- Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bertitah agar semua Universiti awam dan swasta memainkan peranan jitu dalam membantu aspek pendidikan penuntut.Baginda bertitah ia penting bagi mencambah potensi pelajar dalam bidang yang diceburi agar dapat memberi sumbangan besar terhadap negara.Baginda dalam titah turut menzahirkan harapan agar semua 75 universiti dapat mengusahakan sehabis baik perjalanan pendidikan penuntut.Beta berharap semua universiti ini dapat main peranan untuk menentukan perjalanan penuntut-penuntut ini diusahakan dengan sebaik mungkin.“Mudah-mudahan mereka akan menjadi penuntut yang dapat memberi sumbangan besar kepada negara pada masa akan datang,” titah Al-Sultan Abdullah.Baginda bertitah semasa melancarkan Universiti Pengurusan dan Teknologi Tunku Abdul Rahman (TAR UMT) di sini, hari ini.Turut berangkat, Raja Permaisuri Agong Tunku Hajah Azizah Aminah Maimunah Iskandariah.

(Yang di-Pertuan Agong Al-Sultan Abdullah Ri'ayatuddin Al-Mustafa Billah Shah (tiga, kanan) berkenan menyempurnakan Majlis Pelancaran Tunku Abdul Rahman University of Management and Technology (TAR UMT) di sini, hari ini. Turut hadir, Menteri Pengajian Tinggi Datuk Seri Mohamed Khaled Nordin (tiga, kiri), Pengerusi Lembaga Pemegang Amanah Universiti Tunku Abdul Rahman (UTAR) Datuk Seri Dr Wee Ka Siong (dua, kanan) dan Pengerusi Lembaga Pengelola Kolej Universiti Tunku Abdul Rahman (TAR UC) Tan Sri Liow Tiong Lai (dua, kiri).

Hadir sama, Menteri Pendidikan Tinggi Datuk Seri Mohamed Khaled Nordin dan Pengerusi Lembaga Pemegang Amanah Yayasan Pendidikan TARC Datuk Seri Dr Wee Ka Siong. Pada 2012, Kolej TAR dinaik taraf kepada kolej universiti dan dinamakan Kolej Universiti Tunku Abdul Rahman (TAR UC).Pada 7 November 2022, TAR UC kemudiannya menerima sijil pendaftaran daripada Jabatan Pendidikan Tinggi (JPT) sekaligus dinaik taraf sebagai Universiti Pengurusan dan Teknologi Tunku Abdul Rahman (TAR UMT).


Jawatankuasa Pengurusan Bencana Pusat laksana koordinasi cari penyelesaian menyeluruh

PUTRAJAYA, 5 Januari- Jawatankuasa Pengurusan Bencana Pusat telah melaksanakan koordinasi dengan kementerian dan agensi berkaitan bagi mencari penyelesaian menyeluruh terhadap masalah selepas musim Monsun Timur Laut (MTL), kata Timbalan Perdana Menteri Datuk Seri Dr Ahmad Zahid Hamidi.Beliau yang juga Pengerusi Jawatankuasa Pengurusan Bencana Pusat berkata langkah tersebut tidak terhad kepada kerja pembaikan infrastruktur dan kediaman yang rosak akibat banjir, malah bertujuan merangka perancangan jangka panjang termasuk proses mitigasi mangsa."Harus ada keselarasan dari segi pelaksanaan dan jika kita bekerja bersama-sama, keputusan akhir dapat dicapai secara menyeluruh. Setiap kali musim banjir, kerajaan perlu baiki rumah rosak, bina baharu rumah yang hanyut dan baiki jalan rosak."Proses ini sentiasa berulang setiap kali banjir. Kita mesti cari penyelesaian menyeluruh dan jangka panjang,” katanya pada sidang media selepas menghadiri Majlis Amanat Tahun Baharu 2023 Kementerian Kemajuan Desa dan Wilayah, di sini hari ini.

(Datuk Seri Dr Ahmad Zahid Hamidi)

Jabatan Meteorologi Malaysia (MetMalaysia) telah mengeluarkan amaran awal bahawa Malaysia akan mengalami MTL atau musim tengkujuh lebih awal daripada yang dijangka iaitu pada 7 November lepas dan berterusan sehingga Mac ini.


Penambahbaikan KPWKM, menteri terbuka terima pandangan pelbagai pihak

JOHOR BAHRU, 5 Januari- Kementerian Pembangunan Wanita, Keluarga dan Masyarakat (KPWKM) akan terus memperbaiki kelemahan dalam menangani isu perlindungan kanak-kanak di negara ini. Menterinya, Datuk Seri Nancy Shukri berkata sebagai menteri baharu, beliau secara terbuka menerima teguran dan pandangan semua pihak berkaitan kelemahan yang wujud supaya dapat diperbaiki. Sebarang teguran dan pandangan akan diambil kira khususnya untuk menambah baik kementerian termasuk melakukan penstrukturan semula. "Saya dapati memang ada yang perlu kita pertingkatkan...mungkin daripada segi perjawatan yang tidak cukup, ada cukup pun mungkin kita memerlukan kepakaran tertentu."Kita tidak mahu menidakkan kerana bagi saya sebagai menteri yang baharu mana ulasan yang diberikan itu saya menerimanya secara terbuka kerana ia satu maklum balas yang boleh membantu untuk memperbaiki tugasan kita," katanya.

Beliau berkata demikian ketika mengadakan lawatan ke Rumah Perlindungan Kanak-Kanak, di sini hari ini.Tambahnya, penstrukturan semula ditekankan antaranya keperluan peningkatan pegawai dengan bebanan tugas yang semakin kompleks dan mencabar, keperluan semula akta-akta berkaitan dan peraturan.


Prestasi kementerian dinilai berdasarkan perbelanjaan yang berkesan

PUTRAJAYA, 5 Januari- Prestasi dan keupayaan kementerian bukan diukur melalui peratusan, tetapi berdasarkan pengurusan kewangan yang berkesan.Menurut Menteri Kemajuan Desa dan Wilayah, Datuk Seri Dr Ahmad Zahid Hamidi, ia dinilai menerusi sejauh mana tahap kepuasan, penyampaian dan penerimaan kumpulan sasar.Sehingga akhir tahun lalu, lebih 99 peratus pencapaian perbelanjaan telah digunakan bagi tujuan pengembangan operasi dan pembangunan."Dalam hal ini sosial impak menjadi asas kepada kayu ukur soal kepuasan dan juga kesampaian sesuatu peruntukan itu kepada kumpulan sasar yang kita tentukan."Dan ini kita lakukan perinciannya dan tak perlu saya umumkan tapi yakinlah dari semasa ke semasa akan saya kongsikan tentang bagaimana pencapaian, dan kajian terdahulu menjadi panduan kepada kajian sosial impak yang akan kita lakukan," katanya.

(Datuk Seri Dr Ahmad Zahid Hamidi)

Beliau berkata demikian pada sidang media selepas menghadiri Majlis Amanat Tahun Baharu 2023 Kementerian Kemajuan Desa dan Wilayah, di sini hari ini.


Beberapa siri hujan lebat menyeluruh dijangka berlaku

KUALA LUMPUR, 5 Januari - Fenomena La Nina yang sedang melanda negara ketika ini akan berterusan hingga Februari.Beberapa siri hujan lebat yang menyeluruh dijangka berlaku terutama di negeri-negeri pantai timur Semenanjung Malaysia, barat Sarawak dan utara Sabah.Pengerusi Jabatan Sains Bumi dan Alam Sekitar, Universiti Kebangsaan Malaysia (UKM), Profesor Dr. Fredolin Tangang mengakui kesahihan tinjauan cuaca tersebut. Ini berikutan kebanyakan model iklim antarabangsa turut menjangkakan fenomena sama yang masih aktif, dengan kadar keaktifannya menurun dan kembali normal dalam tempoh tiga bulan akan datang."Ini berlaku kerana pola tiupan angin itu sebenarnya daripada lautan pasifik ke kawasan kita dan menolak kelembapan yang lebih tinggi yang menjana curahan hujan yang lebih tinggi lah," kata Dr. Fredolin di sini.

(Dr. Fredolin ketika ditemui bual pemberita RTM dalam sidang video)

Menurut Jabatan Meteorologi Malaysia (MetMalaysia), sepanjang tempoh Monsun Timur Laut 2022-2023, empat hingga enam episod luruan monsun dijangka berlaku dan menyebabkan ombak besar serta laut bergelora di Laut Cina Selatan."Bagaimanapun perlu untuk orang ramai mengikuti ramalan cuaca yang dikeluarkan terutamanya pihak MetMalaysia, berkaitan dengan cuaca dan juga mungkin jabatan pengairan dan saliran berkaitan dengan banjir jika berlaku fenomena banjir semasa kita masih dalam musim tengkujuh ini," katanya.


Perketat kemasukan pelawat asing, tidak diskriminasi mana-mana negara keputusan bijak

KUALA LUMPUR, 5 Januari- Keputusan Kerajaan Perpaduan memperketat kawalan kemasukan pelawat asing tanpa mendiskriminasikan mana-mana negara merupakan satu keputusan bijak.

Jelas Ahli Parlimen Seputeh, Teresa Kok langkah itu bukan sahaja dapat membendung penularan COVID-19 malah ia dapat menjaga hubungan baik dengan semua negara."Kita tidak akan melarang hanya satu negara sahaja kerana simptom ini telah pun disebarkan secara meluas dan saya juga baca berita bahawa varian COVID-19 di negara China itu juga didapati di negara barat termasuk Amerika Syarikat, jadi kenapa larang satu negara sahaja. "Semalam memang saya gembira kita tidak mengenakan diskriminasi terhadap pelancong pelawat daripada satu negara sahaja kerana sebenarnya ini era globalisasi, satu negara ada virus sedemikian, seluruh dunia pun dapat," katanya.Beliau ditemui pemberita selepas menghadiri slot Alfa NasionalFm di Angkasapuri.

Sementara itu, mengulas mengenai prestasi Kerajaan Perpaduan pimpinan Datuk Seri Anwar Ibrahim, beliau berpuas hati dengan segala usaha pentadbiran dalam membawa perubahan kepada negara.""Daripada perdana menteri sehingga ramai juga anggota jemaah menteri, mereka memang gigih dan berikhtiar untuk melaksanakan reformasi dan perubahan. "Saya rasa ini semua sudah tunjuk semangat mereka dan mereka sangat responsif terhadap apa yang berlaku sekarang dan juga suara rakyat, ini semua adalah tanda yang positif," menurut beliau.


Ir Ahmad Redza dilantik sebagai Ketua Pengarah Kerja Raya

PUTRAJAYA, 5 Januari - Timbalan Ketua Pengarah Kerja Raya (Sektor Infra) Datuk Ir Ahmad Redza Ghulam Rasool dilantik sebagai Ketua Pengarah Kerja Raya berkuat kuasa hari ini.Mengumumkan perkara itu, Ketua Setiausaha Negara Tan Sri Mohd Zuki Ali berkata Ahmad Redza, 59, dilantik menggantikan Datuk Seri Ir Mohamad Zulkefly Sulaiman.

(FOTO FB Tan Sri Mohd Zuki Ali)

"Pelantikan Ahmad Redza adalah berdasarkan kelayakan, ciri-ciri kepimpinan dan pengalaman luas dalam bidang kejuruteraan, pengurusan projek pembangunan dan pengurusan aset," katanya menerusi satu kenyataan.Ahmad Redza pernah memegang jawatan pengarah negeri di beberapa negeri selain pengarah kanan di Pusat Kecemerlangan Kejuruteraan dan Teknologi Jabatan Kerja Raya (JKR). Beliau telah berkhidmat dalam perkhidmatan awam selama 39 tahun sebagai Jurutera Awam bermula pada 21 Dis 1984 dan mempunyai Ijazah Sarjana Muda Sains Kejuruteraan Awam daripada Universiti Missouri, Amerika Syarikat."Saya percaya dengan pengalaman, pengetahuan dan kredibiliti yang dimiliki Ahmad Redza dapat memacu agenda pembangunan dan infrastruktur negara sekali gus mengangkat JKR sebagai agensi teknikal utama negara bertaraf dunia," katanya.Mohd Zuki bagi pihak kerajaan turut merakamkan setingi-tinggi penghargaan dan terima kasih kepada Mohamad Zulkefly atas jasa dan khidmat bakti beliau kepada negara sepanjang perkhidmatan.


160,000 perwakilan tentukan kepimpinan UMNO

PUTRAJAYA, 5 Januari- Kuasa untuk menentukan kepimpinan UMNO akan ditentukan oleh hampir 160,000 perwakilan parti di seluruh negara.Presiden UMNO, Datuk Seri Dr Ahmad Zahid Hamidi berpendirian perwakilan akan menentukan sama ada kedudukan pimpinan sedia ada kekal atau berubah."Terdapat hampir 160,000 perwakilan yang mewakili cawangan-cawangan untuk menentukan sama ada kepimpinan sedia ada atau kepimpinan yang berubah."Untuk kita pastikan bahawa UMNO dan BN terus relevan dalam pentas politik negara, maka kuasa mutlak itu adalah suara perwakilan," katanya.Beliau berkata demikian pada sidang media selepas menghadiri Majlis Amanat Tahun Baharu 2023 Kementerian Kemajuan Desa dan Wilayah, di sini hari ini.

(Datuk Seri Dr Ahmad Zahid Hamidi)

Ahmad Zahid turut membayangkan kesediaannya untuk dicabar dalam pemilihan UMNO itu nanti.Pada pemilihan tahun 2018, beliau dicabar dua ahli parti, namun keputusan tetap berpihak kepadanya.Pihaknya turut berhasrat untuk menjemput setiausaha agung daripada parti-parti gabungan dalam Kerajaan Perpaduan bagi menghadiri ucapan dasar dan perasmian Perhimpunan Agung UMNO pada 11 hingga 14 Januari nanti.


Penyakit strok, lebih 50,000 kes direkodkan setiap tahun

KUALA LUMPUR, 5 Januari- Lebih 50,000 kes baharu berkaitan strok atau angin ahmar direkodkan di Malaysia.Pakar Perunding Kanan Perubatan & Neurologi, Jabatan Perubatan Hospital Sungai Buloh, Dr. Sapiah Sapuan berkata angka itu dilaporkan akan terus meningkat dari setahun ke setahun."Faktor risiko untuk seorang itu mendapat strok antaranya kita boleh bahagikan kepada dua, satu faktor risiko yang kita boleh elakkan atau kurangkan...satu lagi faktor risiko yang kita tidak boleh buat apa-apa."Tidak boleh buat apa-apa itu antaranya kalau ada keturunan, usia kita, jantina itu yang tidak boleh ubah."Yang kita boleh ubah adalah gaya hidup kita, sekarang semua orang sibuk bekerja...dengan ekonomi semua tidak ada masa dapatkan rehat yang betul, tiada masa untuk senaman," katanya.

Beliau ditemui selepas menjadi tetamu program terbitan RTM di Wisma Berita, Angkasapuri.Tambah beliau, antara tanda-tanda yang boleh dikesan seperti lemah dan kebas pada sebelah anggota badan, muka, lengan serta kaki; susah bertutur atau sebutan tidak jelas, penglihatan kabur dan sakit kepala yang teruk.Individu dengan gejala berkenaan disaran segera mendapatkan rawatan dan boleh dipulihkan seperti sediakala.


Wajibkan pemakaian pelitup separuh muka jika kes naik mendadak - Aminuddin

SEREMBAN, 5 Januari - Kerajaan Negeri Sembilan akan mempertimbangkan untuk mewajibkan semula pemakaian pelitup separuh muka sekiranya kes COVID-19 menunjukkan peningkatan mendadak.Menteri Besar Datuk Seri Aminuddin Harun berkata, ia sebagai langkah pencegahan awal supaya perkara lebih buruk tidak berlaku.Buat masa ini kes COVID-19 di negeri itu masih rendah dan terkawal.  "Kalau mendadak pasti kita akan wajibkan walaupun kita akan wajibkan contohnya di jabatan-jabatan kerajaan di sekolah, di tempat tempat yang kita boleh wajibkan kita akan wajibkan," kata Aminuddin di sini.

Bagaimanapun, kerajaan negeri akan mewajibkan pemakaian pelitup separuh muka semasa sambutan Hari Keputeraan ke-75 Yang Dipertuan Besar Negeri Sembilan Tuanku Muhriz Ibni Almarhum Tuanku Munawir pada 14 Januari ini.Majlis dijadual berlangsung di Istana Seri Menanti, Kuala Pilah.Aminuddin berkata dalam pertemuannya dengan Tuanku Muhriz, baginda turut mencadangkan supaya pemakaian pelitup muka digalakkan dalam program yang membabitkan kehadiran ramai di negeri itu.


Shahrir Samad bebas pertuduhan pengubahan wang haram RM1 juta

KUALA LUMPUR, 5 Januari - Mahkamah Tinggi Kuala Lumpur melepas dan membebaskan bekas Pengerusi FELDA, Tan Sri Shahrir Ab Samad daripada pertuduhan pengubahan wang haram RM1 juta.  Hakim Jamil Hussin membuat keputusan itu selepas timbalan pendakwa raya Rasyidah Murni Azmi memberitahu mahkamah mereka tidak mahu meneruskan kes itu.  Mahkamah mengguna pakai Seksyen 254(3) Kanun Tatacara Jenayah ketika membebaskan Tan Sri Shahrir selain terikat dengan keputusan Mahkamah Persekutuan yang dirujuk oleh pihak pembelaan.  Bekas Pengerusi FELDA itu didakwa terlibat dalam pengubahan wang haram dengan tidak melaporkan pendapatan sebenar dalam borang cukai pendapatan, yang bertentangan dengan Seksyen 113(1)(a) Akta Cukai Pendapatan 1967, iaitu tidak mengisytiharkan pendapatan diterima daripada Datuk Seri Najib berjumlah RM1 juta melalui sekeping cek yang kemudian dimasukkan ke dalam akaun bank miliknya.

Shahrir didakwa melakukan perbuatan itu di Lembaga Hasil Dalam Negeri (LHDN) cawangan Duta, Kompleks Pejabat Kerajaan, Jalan Tuanku Abdul Halim pada 25 April 2014 mengikut Seksyen 4(1) Akta Pencegahan Pengubahan Wang Haram dan Pencegahan Pembiayaan Keganasan 2001 yang membawa hukuman maksimum penjara lima tahun atau denda RM5 juta atau kedua-duanya, jika sabit kesalahan.


Hujan lebat dan banjir, empat jalan daerah Ranau terputus hubungan

KOTA KINABALU, 5 Januari - Hujan lebat berterusan dan banjir petang semalam mengakibatkan empat jalan terputus hubungan, di daerah Ranau.Sekretariat Jawatankuasa Pengurusan Bencana Negeri Sabah dalam kenyataan berkata, jalan utama yang menghubungkan Kota Kinabalu-Sandakan di Km179.308 telah ditutup serta-merta akibat banjir.Jalan Marakau-Kinapulidan-Kigiuk, dan Jalan Libang-Marakau juga ditutup disebabkan banjir, manakala Jalan Kituntul Lama ditutup kerana tanah runtuh."Hujan berterusan lebih tiga jam telah menyebabkan beberapa kawasan kampung di daerah ini telah dinaiki air iaitu Kampung Libang, Kituntul dan Marakau."Susulan itu, hingga pukul 8.00 pagi ini seramai 45 mangsa daripada 14 keluarga dipindahkan ke PPS (pusat pemindahan sementara) di PPS Dewan Ibu Pejabat Polis Daerah (IPD) Ranau yang dibuka pada 12.45 tengah malam tadi," kata kenyataan itu.Enam lokasi di daerah itu telah dikenal pasti sebagai lokasi berisiko di daerah Ranau iaitu Kampung Libang, Marakau, Kituntul, Silou, Lasing dan Bahab.

"Pemantauan pada pagi ini mendapati kejadian banjir sudah semakin surut," menurut kenyataan itu.

Sementara itu, Jabatan Kerja Raya Negeri Sabah dalam kenyataan berasingan memberitahu pengguna Jalan Kota Kinabalu-Sandakan boleh menggunakan dua jalan alternatif untuk ke destinasi masing-masing."Kenderaan kecil boleh menggunakan Jalan Sinarut Baru-Togudon Baru, manakala kenderaan berat di Jalan Marak Parak-Kota Marudu-Kota Kinabalu," menurut kenyataan itu.


PETALING JAYA, 5 Januari- Jabatan Meteorologi Malaysia (MetMalaysia) mengeluarkan amaran hujan berterusan tahap waspada di beberapa kawasan di Kelantan dan Terengganu yang dijangka bermula Jumaat ini.MetMalaysia dalam satu kenyataan memaklumkan, Amaran berkuat kuasa hingga Sabtu, melibatkan Tumpat, Pasir Mas, Kota Bharu, Jeli, Tanah Merah, Bachok, Machang, Pasir Puteh dan Kuala Krai di Kelantan."Di Terengganu pula, kawasan yang terlibat ialah Besut, Setiu, Kuala Nerus, Hulu Terengganu dan Kuala Terengganu."MetMalaysia turut memaklumkan amaran hujan berterusan tahap waspada yang dikeluarkan sebelum ini bagi beberapa kawasan di Sabah dan Sarawak ditamatkan," menurut kenyataan itu.

(Amaran hujan berterusan tahap waspada melibatkan Kelantan dan Terengganu bermula Jumaat ini)


Laporan keberkesanan JKMPAY dibentang dalam tempoh terdekat

(Datuk Seri Nancy menyampaikan ucapan pada Majlis Amanat Tahun Baharu di kementeriannya/BERNAMA)

PUTRAJAYA, 5 Januari- Laporan kajian keberkesanan Pembayaran Bantuan Bulanan Jabatan Kebajikan Masyarakat (JKM) Tanpa Tunai atau JKMPay, bakal dibentangkan dalam tempoh terdekat. Menteri Pembangunan Wanita, Keluarga dan Masyarakat Datuk Seri Nancy Shukri berkata kajian berkenaan telah selesai dijalankan JKM. "Jadi apa yang kita nak buat di sini ialah kita nak lihat dari segi manfaatnya yang lebih baik."Kalau lebih ramai lagi nak yang bayaran tunai, oleh kerana itu adalah pengurusan sendiri mungkin tidak ada masalah untuk membuat pertukaran balik. Tapi ia akan mengambil masa kerana ada sistem tertentu yang perlu dilakukan," kata Nancy di sini ketika mengulas cadangan Presiden OKU Sentral, Datuk Ras Adiba Radzi agar JKMPay dimansuhkan kerana tidak mesra pengguna dan menyukarkan penerima membuat pembelian dengan kad bayaran tanpa tunai.

(Datuk Seri Nancy berkata laporan keberkesanan JKMPAY dibentang dalam tempoh terdekat)


(Pemandangan umum Burj Khalifa dan latar langit pusat bandar di Dubai, Emiriah Arab Bersatu/REUTERS)

DUBAI, 5 Januari- Dubai mengumumkan rancangan untuk meningkatkan perdagangan dan pelaburan asing di hab kewangan Emiriah Arab Bersatu dan "menggandakan saiz" ekonominya menjelang 2033.

Pemerintah Dubai, Sheikh Mohammed bin Rashid Al-Maktoum menerusi hantaran di akaun Twitter mendedahkan Agenda Ekonomi Dubai yang digelar "D33", dengan sasaran berjumlah 32 trilion dirham (AS$8.7 trilion)."Pelan itu akan menggandakan saiz ekonomi Dubai dalam dekad akan datang dan mengukuhkan kedudukannya dalam kalangan tiga bandar global teratas", kata Sheikh Mohammed dalam satu catatan yang disertakan dengan video pemasaran.Objektif itu akan dicapai melalui "100 projek transformatif", katanya menerusi paparan grafik.Agenda ekonomi baharu itu juga akan menambah 400 bandar dalam senarai rakan dagangan Dubai, meningkatkan perdagangan asing dalam dekad akan datang sebanyak 44% kepada 25.6 trilion dirham.Ia juga akan menyaksikan pelaburan langsung asing di Dubai melebihi 650 bilion dirham dalam tempoh 10 tahun, menurut Sheikh Mohammed.Pelan bercita-cita tinggi itu dirumuskan ketika kebanyakan negara bergelut dengan jangkaan kemelesetan ekonomi.Isnin lepas, Tabung Kewangan Antarabangsa (IMF) memberi amaran bahawa satu pertiga daripada ekonomi dunia akan terjerumus dalam kemelesetan pada 2023 di tengah-tengah pertumbuhan perlahan di Amerika Syarikat, Kesatuan Eropah dan China.Tetapi pegawai IMF yang melawat pada November lalu meramalkan pertumbuhan ekonomi "teguh" di UAE, dengan unjuran pertumbuhan KDNK sebanyak enam peratus pada 2022. -AFP

(Sheikh Mohammed bin Rashid Al-Maktoum berkata Dubai umum rancangan gandakan ekonomi dalam dekad akan datang/Twitter)


SEREMBAN, 4 Januari- Kerajaan Negeri Sembilan akan mewajibkan pemakaian pelitup muka sekiranya kes jangkitan COVID-19 merekodkan peningkatan yang mendadak di negeri itu.  Menteri Besar, Datuk Seri Aminuddin Harun berkata langkah drastik itu akan diambil jika perlu.  Beliau bagaimanapun menjelaskan, ketika ini penularan virus COVID-19 di negeri itu masih rendah dan terkawal.  "Kalau mendadak pasti kita akan wajibkan contohnya di jabatan-jabatan kerajaan, di sekolah, kita akan wajibkan," kata Aminuddin ketika ditemui dalam Majlis Perasmian Negeri Sembilan Command Center (NeSCOM) di sini.Beliau juga memaklumkan bahawa kerajaan negeri akan mewajibkan pemakaian pelitup muka di majlis Sambutan Hari Keputeraan Yang di-Pertuan Besar Negeri Sembilan, Tuanku Muhriz Ibni Almarhum Tuaku Munawir ke-75 pada 14 Januari. (Datuk Seri Aminuddin berkata Negeri Sembilan wajibkan pemakaian pelitup muka jika kes COVID-19 naik mendadak)


Bekas eksekutif pembinaan hadapi pertuduhan bernilai lebih RM6 juta

KUALA LUMPUR, 4 Januari- Seorang bekas eksekutif (Pembinaan) Petronas Carigali Sdn Bhd (PCSB) mengaku tidak bersalah atas 37 pertuduhan rasuah dan enam penggubahan wang haram melibatkan lebih RM6 juta berhubung kerja-kerja penyelenggaraan.  Mohd Amal M.Razalan membuat pengakuan itu selepas 37 pertuduhan rasuah membabitkan RM6.1 juta dibacakan di hadapan Hakim Rozina Ayob manakala enam pertuduhan pengubahan wang haram melibatkan lebih RM900,000 di hadapan Hakim Azura Alwi. Bagi pertuduhan pertama hingga ke-21, tertuduh didakwa menerima suapan wang berjumlah antara RM2,078 ringgit hingga RM216,903.19 daripada Pengarah Majestika Sdn Bhd, Mustaza Zawawi melalui cek Maybank Berhad milik syarikat itu dan melalui akaun Maybank Berhad milik MAMN Goldenvision Enterprise.  Dia dituduh melakukan perbuatan itu dengan persubahatan bersama pengarah syarikat MAMN Goldenvision, Muhammad Nazreen Abd Hamid sebagai upah tertuduh membantu Faltech Engineering Sdn Bhd mendapatkan kerja-kerja “Provision Of Civil & Structural Maintenance Services For PCSB”.

(Mohd Amal M.Razalan (baju putih) tiba di Mahkamah Sesyen Kuala Lumpur)

Mohd Amal turut didakwa atas tiga pertuduhan menerima suapan daripada Pengurus Projek SAP House Sdn Bhd, Robert Khoo menerusi tiga cek bernilai antara RM50,000 hingga RM60,000 yang dimasukkan ke dalam akaun Maybank milik perniagaan tertuduh iaitu Goldentree Enterprise sebagai upah tertuduh menyemak dan mempersetujui dokumen berkaitan pengesahan kerja yang dilaksanakan oleh SAP House membabitkan kontrak antara PCSB dan Faltech Engineering Sdn Bhd.  Lelaki itu juga didakwa atas 13 pertuduhan menerima suapan berjumlah antara RM141,738.33 hingga RM825,503.60 daripada Robert melalui 13 cek akaun Maybank milik SAP House sebagai upah untuk tertuduh mempersetujui Job Completion Ticket PCSB, bagi kontrak “Provision Of Civil & Structural Maintenance Services For PCSB – Sarawak Operations”.  Kesemua kesalahan itu didakwa dilakukan di Maybank Berhad, Petronas Twin Tower, Concourse Expansion, Jalan Ampang di sini, antara 21 Disember 2016 hingga 1 Ogos 2019.  Dalam pada itu, Mohd Amal juga didakwa atas lima pertuduhan menerima RM798,985.49 melalui empat akaun bank milik Muhammad Nazreen manakala bagi satu lagi pertuduhan, dia didakwa menggunakan wang berjumlah RM140,348.61 melalui dua akaun CIMB Bank Berhad milik tertuduh, yang mana kesemua wang berkenaan merupakan hasil daripada aktiviti haram.  Kesalahan itu didakwa dilakukan di Maybank Berhad Petronas Twin Tower, Jalan Ampang, Maybank Berhad di Dataran Maybank dan CIMB Bank Berhad Jalan Pantai Baru, antara 13 Julai 2017 hingga 18 Mac 2022.  Hakim Rozina membenarkan jaminan RM150,000 manakala Hakim Azura membenarkan jaminan RM30,000 dengan seorang penjamin.  Kedua-dua mahkamah menetapkan sebutan kes pada 15 Februari ini.


Malaysia kutuk pencerobohan Masjid Al-Aqsa

PUTRAJAYA, 4 Januari- Malaysia mengecam sekeras-kerasnya pencerobohan dalam Masjid Al-Aqsa dan halamannya pada 3 Januari oleh rejim Israel. Pencerobohan yang dirancang oleh Menteri Keselamatan Israel, Itamar Ben-Gvir dan tentera Israel itu mempamerkan provokasi yang jelas dan pencerobohan terhadap status quo politik Baitulmaqdis dan Al-Haram Al-Sharif. Wisma Putra menerusi satu kenyataan menyeru masyarakat antarabangsa untuk bertindak dengan lebih berkesan bagi memastikan tentera Israel bertanggungjawab sepenuhnya ke atas perbuatan menyalahi undang-undang itu. Sekali gus menuntut rejim Israel menghentikan serta-merta sebarang provokasi demi kepentingan keamanan dan kestabilan.Malaysia juga menyatakan solidariti kepada rakyat Palestin dan berpendirian status Al-Quds Al-Sharif sebagai tapak suci umat Islam selain menyatakan sokongan tidak berbelah bahagi kepada rakyat Palestin dalam usaha mereka mencapai kemerdekaan.


Cubaan empat PATI memasuki perairan negara berjaya dipatahkan

KLANG, 4 Januari- Agensi Penguatkasaan Maritim Malaysia (Maritim Malaysia) Negeri Selangor berjaya mematahkan cubaan empat pendatang asing tanpa izin (PATI) warga Indonesia masuk ke perairan negara secara haram, pada Selasa.Menurut Pengarahnya Kapten Maritim Siva Kumar A/L Vengadasalam, mereka bersama seorang tekong ditahan ketika menaiki sebuah bot kayu mencurigakan yang sedang bersauh di kedudukan 5.3 batu nautika barat daya Kuala Selangor.Hasil pemeriksaan awal mendapati semua PATI terlibat termasuk seorang wanita berumur antara 30 hingga 40 tahun tidak mempunyai dokumen perjalanan yang sah.Menurut tekong bot, mereka yang ingin menuju ke Pulau Angsa dari Tanjung Balai, Indonesia terpaksa bersauh kerana bot yang dinaiki rosak.Bayaran yang dikenakan untuk satu perjalanan menyeludup masuk dengan cara tersebut adalah kira-kira RM2,500 sekepala (seorang).Bot dan kesemua PATI yang ditahan dibawa ke Jeti Pasukan Polis Marin (PPM) Pulau indah untuk siasatan lanjut. Kes disiasat di bawah Seksyen 6 (3) Akta Imigresen 1959/63 kerana gagal menunjukkan pasport atau dokumen perjalanan serta permit masuk yang sah kepada penguat kuasa.

(PATI ditahan ketika cuba memasuki perairan negara/APMM)


APMM P. Pinang tahan bot asing dan nelayan tempatan gaji kru bawah umur

(Tiga remaja tempatan bawah umur ditahan APMM semalam/FOTO APMM)

GEORGE TOWN, 4 Januari - Dua bot nelayan tempatan yang menggajikan empat warga asing tanpa izin dan tiga remaja tempatan bawah umur ditahan Agensi Penguatkuasaan Maritim Malaysia (APMM) Pulau Pinang semalam.Pengarahnya Kapten maritim Abd Razak Mohamed berkata, ketika dalam pemeriksaan bot pertama APMM telah menahan bot nelayan kelas C di kedudukan 17 batu nautika barat daya Pulau Kendi pada 9.43 pagi.Katanya bot berpangkalan di Bagan Panchor, Perak itu dikendalikan empat kru warga Myanmar berumur dalam lingkungan 35 hingga 40 tahun."Tiga daripadanya tidak mempunyai sebarang dokumen pengenalan diri yang sah dan seorang lagi dipercayai memiliki dokumen pengenalan diri meragukan," menurut kenyataan itu hari ini.Mereka ditahan dan disiasat di bawah Akta Perikanan 1985 kerana tiada permit menggajikan warga asing daripada Ketua Pengarah Perikanan Malaysia dan Akta Imigresen 1959/63 iaitu tidak memiliki sebarang dokumen perjalanan diri yang sah.

(Bot nelayan kelas C yang dikendalikan empat kru warga Myanmar/FOTO APMM)

Manakala, penahanan kedua adalah ke atas bot nelayan kelas A berpangkalan di Sungai Udang oleh bot ronda Maritim pada kedudukan 2.8 batu nautika barat Batu Kawan yang dikendalikan tiga warga tempatan berumur dalam lingkungan 12 hingga 16 tahun dipercayai dalam perjalanan menuju ke sangkar ikan berdekatan.Mereka disyaki melakukan kesalahan di bawah Akta Perikanan 1985 iaitu tidak mengusahakan sendiri bot dan Akta Kanak-Kanak dan Orang Muda (Pekerjaan) 1966 kerana menggajikan pekerja bawah umur.“APMM Pulau Pinang mendapati masih terdapat pengusaha atau pemilik bot yang berdegil menggunakan warga asing tanpa izin untuk bekerja di atas bot mereka, malah kami juga memandang serius dan mengambil tindakan tegas terhadap pengusaha atau majikan yang menggajikan atau mengeksploitasi pekerja di bawah umur,” katanya.


Abai anak lelaki 9 tahun, sepasang suami isteri ditahan

PONTIAN, 4 Januari- Sepasang suami isteri ditahan disyaki melakukan pengabaian terhadap anak lelaki mereka berusia sembilan tahun di Kampung Parit Kuchi, Pontian pukul 2.00 pagi tadi.  Kedua-dua suspek berusia 33 dan 36 tahun itu dipercayai membiarkan mangsa tanpa menerima rawatan. Ketua Polis Daerah Pontian, Superintendan Mohamad Shofee Tayib menerusi kenyataannya berkata, perkara itu terbongkar selepas rakan kepada ibu mangsa terlihat gambar kecederaan kanak-kanak tersebut menerusi kumpulan aplikasi media. Siasatan mendapati kanak-kanak tersebut melecur hampir keseluruhan badannya akibat bermain api berhampiran timbunan sampah yang dibakar di rumahnya, Jumaat lalu.  Bagaimanapun, selepas lima hari kejadian ibu bapa mangsa masih tidak membawanya untuk mendapatkan sebarang rawatan sebaliknya hanya membeli ubat tahan sakit dan ubat jenis sapu di farmasi.  Kini kanak-kanak tersebut menerima rawatan di Hospital Sultanah Aminah (HSA) dan berada dalam keadaan stabil.  Kedua- dua suspek akan disiasat mengikut Seksyen 31(1)(a) Akta Kanak-kanak 2001.

(Kanak-kanak 9 tahun melecur akibat bermain api)


Tiga suspek menyebabkan kematian kanak-kanak 4 tahun didakwa

JOHOR BAHRU, 4 Januari- Tiga suspek termasuk kakak kandung kanak-kanak lelaki berusia empat tahun yang maut didera akan didakwa di Mahkamah Majistret Batu Pahat, esok (5 Januari). Kes dera tersebut menyebabkan kanak-kanak itu dilaporkan meninggal dunia ketika sedang dirawat di Unit Rawatan Rapi (ICU), Hospital Sultan Ismail (HSI), Johor selepas pengsan di sebuah rumah di Senggarang pada 26 Disember lalu.Ketua Polis Johor, Datuk Kamarul Zaman Mamat berkata polis sudah mendapat arahan daripada Pejabat Timbalan Pendakwa Raya untuk menuduh ketiga-tiga suspek terlibat manakala dua suspek sebagai saksi pendakwaan. "Pertuduhan akan dibuat esok. Terima kasih kepada semua yang terlibat sehingga kita berjaya menuduh mereka. Tiga orang sahaja yang disyaki, dua lagi tu sebagai saksi polis termasuk kakak," katanya pada sidang media di Markas Polis Marin Wilayah Dua, Johor Bahru.


Terengganu catat kerugian keseluruhan RM48.7 juta

KUALA TERENGGANU, 4 Januari- Sektor pertanian Terengganu merekodkan kerugian keseluruhan sebanyak RM48.7 juta melibatkan sektor pertanian, perikanan dan penternakan akibat bencana banjir yang bermula 18 Disember tahun lalu. Jumlah kerugian tersebut melibatkan 3,697 pengusaha. Exco Pertanian, Industri Makanan, Perladangan, Komoditi dan Pembangunan Luar Bandar Negeri Terengganu, Dr Azman Ibrahim berkata, sektor pertanian mencatatkan kerugian paling besar iaitu RM39.2 juta melibatkan seramai 2,555 petani. Manakala sektor penternakan merekodkan RM3.4 juta melibatkan 781 penternak dan sebanyak RM6.18 juta kerugian dalam sektor perikanan melibatkan 361 pengusaha.Menurut Azman; "sejak tabung bencana ditubuhkan dalam tempoh lima tahun ini, saya rasa inilah angka tertinggi dan tahun 2022 memang penuh cabaran, sebab banjir bulan Februari kita mengalami kerugian RM12 juta," katanya pada Majlis Amanat Sektor Pertanian Negeri Terengganu di Kuala Terengganu. Bagaimanapun data lengkap akan diperolehi oleh Jawatankuasa tabung bencana negeri sebelum 15 Januari ini sebelum dibawa ke mesyuarat awal Februari depan untuk peruntukan dana berkenaan.  Dalam majlis yang sama beliau turut menyampaikan hampir 100 penerima Anugerah Sektor Pertanian negeri 2022.


Akses kemudahan ICT galak penglibatan OKU dalam sosioekonomi

KUALA LUMPUR, 4 Januari- Kementerian Komunikasi dan Digital (KKD) lebih giat melakukan usaha bagi mempertingkat akses kemudahan teknologi maklumat dan komunikasi (ICT) bagi orang kurang upaya (OKU).Jaminan itu disuarakan timbalan menterinya, Teo Nie Ching agar akses golongan tersebut khususnya golongan cacat penglihatan terhadap kemudahan ICT setaraf dengan standard negara maju.Teo Nie Ching berkata, jalinan kerjasama antara KKD dan Persatuan Bagi Orang Buta Malaysia (MAB), serta badan bukan kerajaan (NGO) mengenai program kesedaran tentang hak dan keperluan OKU penglihatan perlu diperluas. Golongan tersebut diyakini mampu terlibat aktif dalam kegiatan sosioekonomi dan menyumbang kepada peningkatan Keluaran Dalam Negara Kasar (KDNK)."Kami akan bekerjasama untuk pastikan bahawa golongan OKU juga akan terlibat dalam ekonomi digital."Ia berikutan ekonomi digital ini adalah satu trend yang terbaharu," katanya selepas merasmikan sambutan Hari Braille Sedunia 2023 di ibu negara.


Kerajaan suntik RM152.6 juta siapkan OPV1

PUTRAJAYA, 4 Januari- Kerajaan menyuntik pinjaman tambahan RM152.6 juta bagi pembinaan Kapal Peronda Luar Pesisir pertama (OPV1) milik Agensi Penguatkuasaan Maritim Malaysia (APMM) kata Perdana Menteri Datuk Seri Anwar Ibrahim.Projek OPV itu kini diambil alih Kementerian Kewangan bagi memastikan pembinaan tiga kapal OPV itu dapat disiapkan.Menurut Anwar; "semua badan-badan penguatkuasa dan siasatan diminta untuk terus melakukan perkara perolehan sama ada Kementerian Dalam Negeri (KDN) atau Kementerian Pertahanan."Dua tindakan akan dilakukan, pertama OPV itu mesti disiapkan mengikut jadual sekarang dan kedua tidak melepaskan siapa yang telah menyalah guna kuasa dengan mengaut keuntungan daripada projek ini," katanya pada sidang media selepas mempengerusikan Mesyuarat Kabinet di Bangunan Perdana Putra di sini.Berdasarkan tinjauan, projek OPV pertama dijangka boleh disiapkan sekurang-kurangnya pada tahun ini.


Seorang pengawal keselamatan dan sepasang kekasih ditahan

GEORGE TOWN, 4 Januari- Polis berjaya menahan seorang pengawal keselamatan dan sepasang kekasih kerana disyaki terlibat dalam aktiviti pengedaran dadah dalam siri serbuan di sekitar Pulau Pinang, baru-baru ini.Kesemua suspek ditahan di lokasi berbeza di Pulau Pinang oleh Jabatan Siasatan Jenayah Narkotik (JSJN) Ibu Pejabat Kontinjen (IPK) Pulau Pinang,  Suspek pertama cuba melarikan diri menggunakan kenderaannya ketika operasi di Jalan Sultan Azlan Shah namun telah melanggar sebuah lori sebelum ditahan. Menurut Ketua Polis Daerah Timur Laut ACP Soffian Santong; "hasil pemeriksaan lanjut terhadap suspek telah menjumpai 3 peket berisi serbuk dan ketulan yang disyaki dadah jenis heroin dengan anggaran berat 1.370 gram."Manakala 1 beg berzip warna hitam di dalamnya terdapat 9 paket lut sinar yang berisi serbuk dan ketulan disyaki dadah jenis heroin, anggaran berat 1.10 gram dan jumlah rampasan dadah bernilai RM21,912," katanya dalam satu sidang akhbar di IPD Timur Laut, di sini.Sindiket pengedaran itu dipercayai aktif sekitar kawasan Gelugor dan Tanjung Tokong.Keseluruhan nilai rampasan dadah dianggarkan bernilai RM36,162.40 dan kes disiasat mengikut Seksyen 39B Akta Dadah Berbahaya 1952.


Petani di Kelantan mengalami kerugian lebih RM1 juta

PASIR PUTEH, 4 Januari- Petani di Mukim Merkang dan Nara, Pasir Puteh mengalami kerugian lebih RM1 juta nilai hasil tuaian padi akibat banjir buruk yang melanda pada 18 Disember lalu.  Kemusnahan itu melibatkan tanaman padi seluas hampir 280 hektar yang diusahakan oleh 140 petani di kedua-dua kawasan berkenaan. Wakil petani, Zulkifli Mohamad Nor berkata, tanaman padi yang diusahakannya di petak sawah seluas dua hektar setengah turut musnah. Menurutnya, "saya mengalami kerugian lebih RM3,000 kerana tanaman padi tidak dapat diselamatkan. Tapi rezeki tidak ada, sebab dah masuk tengkujuh. Sekarang kami baru nak mula membajak." Dia sepatutnya menuai hasil pada hujung Disember lalu, tetapi banjir menyebabkan kerugian kali ini. Sementara itu, Pengerusi Pertubuhan Peladang Kawasan (PPK) Cherang Rotan, A Rahim Yunus berkata, "situasi itu menyebabkan petani berputih mata sekali gus menanggung kerugian yang agak besar."Pihak kerajaan perlu memberi perhatian kepada isu ini agar ianya tidak akan berulang kepada petani," katanya ketika ditemui pemberita di sini.Rahim berkata, petani bukan sahaja perlu memikirkan modal untuk memulakan tanaman tetapi turut berdepan dengan kenaikan harga input pertanian. Katanya, jika sebelum ini racun empat liter bernilai RM60 tetapi sekarang ia telah mencecah RM100.

(Padi musnah akibat banjir di Kelantan)


Prosiding kes Siti Bainun ditangguh lagi

KUALA LUMPUR, 4 Januari- Mahkamah Tinggi Kuala Lumpur membenarkan permohonan pengasas Rumah Bonda, Siti Bainun Ahd Razali atas dua pertuduhan mengabai dan menganiaya seorang remaja perempuan sindrom down yang dikenali sebagai Bella ditangguhkan lagi.Hakim Datuk Collin Lawrence Sequerah membuat keputusan tersebut bagi menunggu keputusan bantahan awal pihak pendakwaan untuk menyemak semula kesemua pertuduhan terhadap Siti Bainun. Hakim turut menetapkan 13 Januari depan untuk keputusan permohonan bantahan terbabit.  Terdahulu pada prosiding pagi tadi, peguam bela Siti Bainun berkata hakim mempunyai budi bicara untuk menerima permohonan berkenaan atau sebaliknya.  Bagaimanapun, pihak pendakwaan membantah penangguhan bicara bela diri itu.  Sementara itu, ketika sebutan kes di Mahkamah Sesyen, Hakim Izralizam Sanusi melapangkan tarikh perbicaraan esok (5 Januari) dan lusa (6 Januari), susulan kebenaran yang diberikan Mahkamah Tinggi.  Beliau berkata, pihak-pihak perlu memaklumkan kepada mahkamah, mengenai perkembangan keputusan bantahan awal pihak pendakwaan yang dibuat di Mahkamah Tinggi, pada Jumaat minggu depan.

(Siti Bainun di Mahkamah Tinggi Kuala Lumpur)


347 kes gangguan seksual babitkan kanak-kanak di Perak pada 2021

IPOH, 4 Januari- Sebanyak 347 kes gangguan seksual melibatkan kanak-kanak dilaporkan di negeri Perak sepanjang tahun 2021. Pengerusi Jawatankuasa Pembangunan Wanita, Keluarga, Kebajikan Masyarakat dan Pembangunan Usahawan, Salbiah Mohamed berkata, pihaknya memandang serius isu berkenaan dan pelbagai langkah intervensi telah dilakukan bagi membendung masalah tersebut daripada terus berlaku.  Antara langkah yang digerakkan termasuk program kolaborasi bersama PDRM untuk memberi kesedaran kepada ibu bapa dan kanak kanak.  "Kita memang tengah merangka program kolaborasi bersama PDRM dan kerajaan negeri melalui agensi bawah jawatankuasa saya untuk kita mula memberi pendidikan kepada pelajar-pelajar sekolah."Ada beberapa program yang kita telah rancang dan kita akan laksana pada tahun ini sebab kita nak beri kesedaran bukan sahaja kepada kanak-kanak, tetapi juga ibu bapa,"katanya.  Dalam pada itu, sebanyak 232 kes gangguan seksual melibatkan kanak-kanak telah dikendalikan oleh Child Interview Center (CIC) yang digerakkan Polis Diraja Malaysia (PDRM) sepanjang tahun ini.  Tambah Salbiah, sebanyak RM50,000 telah diperuntukkan kerajaan negeri untuk menambah baik infrastruktur dan fasiliti pusat berkenaan.  Beliau ditemui selepas menjadi tetamu rancangan 'Stiletto Nita' terbitan Perakfm di RTM Perak.

(Salbiah Mohamed ketika menjadi tetamu rancangan 'Stiletto Nita' terbitan Perakfm)


Pemandu lori lawan arus direman empat hari

JOHOR BAHRU, 4 Januari- Pemandu lori yang memandu melawan arus hingga menyebabkan kemalangan membabitkan dua kereta di Kilometer 5.5 Lebuhraya Link Kedua, Iskandar Puteri, di sini, pada pukul 4.30 petang semalam, direman empat hari bermula hari ini hingga 7 Januari.  Ketua Polis Iskandar Puteri, ACP Rahmat Ariffin dalam kenyataannya berkata, perintah reman dikeluarkan Majistret Nurzihan Abdul Rehman di Mahkamah Majistret Johor Bahru.  Pemandu lori berkenaan ditahan di lokasi semalam sejurus selepas kejadian.  Kemalangan dipercayai berlaku apabila pemandu lori berusia 41 tahun yang memandu di bawah pengaruh alkohol itu dalam perjalanan dari Kulai menghala ke Pelabuhan Tanjung Pelepas.  Pemandu lori kemudian terlepas susur ke Pelabuhan Tanjung Pelepas dan memandu melawan arus untuk masuk semula ke susur berkenaan di lorong paling kanan sebelum bertembung dengan dua kereta.

(Kereta yang terlibat dalam kemalangan tersebut)

Berita berkaitan:Dua pemandu selamat selepas dirempuh lori lawan arus

Pemandu kedua-dua kereta selamat dengan salah seorang daripadanya dibawa ke Hospital Sultanah Aminah untuk rawatan. Kes disiasat mengikut Seksyen 44 (1) Akta Pengangkutan Jalan 1987.


Lelaki warga emas ditemukan mati lemas di Jeti Bagan Datuk

IPOH, 4 Januari- Seorang lelaki berusia 73 tahun ditemukan mati lemas di Jeti Bagan Datuk, Hutan Melintang.   Jurucakap Bomba dan Penyelamat Malaysia (JBPM) Perak dalam satu kenyataan memaklumkan, pihaknya menerima panggilan pada pukul 10.21 malam tadi, dan pasukan BBP Teluk Intan digerakkan ke lokasi pada jam 8.30 pagi tadi.   Mayat mangsa ditemukan pukul 9.40 pagi, pada jarak 3.5 kilometer dari lokasi mangsa dipercayai terjun.   Hasil maklumat daripada orang awam, mangsa bertindak terjun dari jeti tersebut.Mangsa terdahulu meletakkan barangan peribadinya di jeti itu.  Mayat mangsa diserahkan kepada pihak polis untuk tindakan lanjut.


Ekonomi negara dijangka lebih mencabar, perlu berjimat

KUALA LUMPUR, 4 Januari - Rakyat khususnya golongan B40 perlu mengambil langkah berjimat cermat dan membuat simpanan, berikutan ekonomi negara tahun ini dijangka lebih mencabar. Orang ramai perlu mengelak daripada menambah tanggungan hutang agar tidak terbeban untuk jangka masa panjang. Perkara itu dinyatakan Pensyarah Kanan, Jabatan Ekonomi dan Statistik Gunaan, Fakulti Perniagaan dan Ekonomi, Universiti Malaya Dr Elya Nabila Abdul Bahri."Kepada rakyat terkesan B40 serta M40, perlu membuat simpanan atau menjana pendapatan mereja untuk mengurangkan kesan selain daripada mengharapkan bantuan daripada kerajaan secara berkala,"kata Nabila di sini.

(Nabila bercakap kepada pemberita RTM selepas menjadi tetamudalam rancangan Selamat Pagi Malaysia di Angkasapuri Kota Media, di sini)

Rakyat perlu mengorak langkah agar tidak terlalu tertekan dengan kos sara hidup yang tinggi selain gelombang baru COVID-19 dan jangkaan Kadar Dasar Semalaman (OPR) dinaikkan. Dalam perkembangan lain, kerajaan disaran membuka pasaran secara bersasar dan menfokuskan pelancongan berasaskan perniagaan, kesihatan dan pendidikan. Langkah tersebut dilihat penting memandangkan ia berimpak besar terhadap ekonomi disamping dapat mengawal pergerakan pelancong dari China sepanjang keberadaan dalam negara."Kita harus ada prosedur operasi standard (SOP) bagaimana untuk buka sektor pelancongan secara bersaaran, mungkin kita buka untuk sektor perniagaan, dulu mereka ini membawa pelaburan terhadap negara kita, kesihatan...mereka ini datang untuk rawatan di negara kita atau pun mereka datang untuk pelancongan pendidikan untuk belajar di negara kita. Kita buka sektor yang bukan tidak berisiko tetapi memberi impak yang tinggi, tetapi pergerakan mereka semasa berada di Malaysia dapat kita kawal," kata Timbalan Presiden Malaysia International Tourism Development Assosiation (MITDA), Profesor Datuk Azlie Halim.


KPKT akan jumpa Datuk Bandar KL selesai isu penyelenggaraan kemudahan awam

KUALA LUMPUR, 4 Januari- Kementerian Pembangunan Kerajaan Tempatan (KPKT) akan mengadakan pertemuan dengan Datuk Bandar Kuala Lumpur, Datuk Seri Mahadi Che Ngah dalam masa terdekat bagi menyelesaikan isu penyelenggaraan infrastruktur atau kemudahan awam.Menterinya, Nga Kor Ming berkata daripada lawatan di Dataran Merdeka semalam, beliau mendapati ada masalah membabitkan beberapa siling tandas awam lelaki rosak, paip air tidak berfungsi dengan baik dan sabun pencuci tangan tidak diisi semula.Katanya, perkara itu perlu diberi perhatian kerana kebersihan tandas awam bertaraf 'BMW' iaitu Bersih, Menawan dan Wangi berkait rapat dengan imej negara, khususnya destinasi utama pelancongan selain meningkatkan persepsi positif rakyat terhadap pihak berkuasa tempatan (PBT).Bagaimanapun katanya, tahap kebersihan tandas awam agak memuaskan dan sistem pencahayaan berfungsi dengan baik. "Semua 155 PBT wajar mewujudkan unit pemantauan kebersihan tandas awam dan melaksanakan penyelenggaraan, bagi memastikan tandas awam di negara ini sentiasa berada dalam keadaan yang bersih, berfungsi dengan baik dan teratur."Saya juga mendapati keadaan rumput yang kurang sempurna di padang Dataran Merdeka, selain tempat ruang niaga bawah tanah yang kini usang dan kotak suis elektrik yang tidak ditutup dengan baik serta membahayakan keselamatan pengunjung,"katanya dalam hantaran tersebut.Tegasnya lagi budaya penyelenggaraan wajar dititikberatkan dan dipandang serius oleh semua agensi kerajaan


KKM kesan dua produk kosmetik beracun

KUALA LUMPUR, 4 Januari- Bahagian Regulatori Farmasi Negara (NPRA) Kementerian Kesihatan (KKM) menggesa orang ramai mengelak daripada membeli dan menggunakan dua produk kosmetik yang dikesan mengandungi racun berjadual.Ketua Pengarah Kesihatan, Tan Sri Dr Noor Hisham Abdullah berkata, produk itu ialah Flashhskinzz Night Cream yang mengandungi hidrokuinon dan Rissa Skin Moisturiser yang mengandungi hidrokuinon, tretinoin dan betamethasone 17-valerate."Susulan itu, notifikasi produk-produk kosmetik terlibat telah dibatalkan Pengarah Kanan Perkhidmatan Farmasi, KKM dan tidak lagi dibenarkan untuk dijual di Malaysia," katanya dalam kenyataan hari ini.Beliau berkata orang awam yang sedang menggunakan produk kosmetik itu dinasihatkan supaya segera menghentikan penggunaannya dan mendapatkan nasihat daripada ahli profesional kesihatan jika mengalami sebarang ketidakselesaan atau kesan advers.Dr Noor Hisham berkata hidrokuinon boleh menyebabkan kemerahan pada kulit yang disapu, ketidakselesaan, perubahan warna kulit yang tidak diingini, kulit menjadi hipersensitif, boleh menghalang proses pigmentasi (depigmentasi) yang mengurangkan perlindungan kulit daripada pancaran sinar UV merbahaya dan boleh meningkatkan risiko kanser kulit.Produk kosmetik yang mengandungi tretinoin tanpa pengawasan ahli profesional kesihatan boleh menyebabkan bahagian kulit yang disapu menjadi kemerahan, tidak selesa, pedih, mengelupas dan hipersensitif kepada cahaya matahari.Manakala betamethasone 17-Valerate boleh menyebabkan bahagian kulit muka yang disapu menjadi nipis dan mudah mengalami iritasi, berjerawat, perubahan pada pigmentasi kulit dan meningkatkan risiko untuk diserap ke dalam sistem peredaran darah yang boleh membawa kesan mudarat."Ia juga boleh menghalang proses pigmentasi (depigmentasi) yang mengurangkan perlindungan kulit daripada pancaran sinar ultraungu berbahaya dan boleh meningkatkan risiko kanser kulit," katanya.

(Produk kosmetik yang dikesan mengandungi racun berjadual)

Dr Noor Hisham berkata penjual dan pengedar produk kosmetik itu diberi amaran supaya menghentikan penjualan dan pengedaran produk kosmetik tersebut dengan serta-merta kerana melanggar Peraturan-peraturan Kawalan Dadah dan Kosmetik 1984."Individu melakukan kesalahan di bawah peraturan-peraturan ini boleh dikenakan hukuman denda tidak melebihi RM25,000 atau penjara tidak melebihi tiga tahun atau kedua-duanya untuk kesalahan pertama dan denda tidak melebihi RM50,000 atau penjara tidak melebihi lima tahun atau kedua-duanya untuk kesalahan berikutnya."Syarikat yang melakukan kesalahan boleh didenda sehingga RM50,000 untuk kesalahan pertama dan denda sehingga RM100,000 untuk kesalahan berikutnya," katanya.Beliau turut menggalakkan orang awam menyemak status notifikasi sesuatu produk kosmetik dengan melayari laman sesawang rasmi NPRA www.npra.gov.my atau melalui aplikasi 'NPRA Product Status' yang boleh dimuat turun daripada Google Play Store.


Fahmi mahu DNB jelaskan mengenai capaian liputan 5G

KUALA LUMPUR, 4 Januari - Menteri Komunikasi dan Digital Fahmi Fadzil hari ini meminta Digital Nasional Berhad (DNB) menjelaskan bagaimana syarikat itu membuat kesimpulan bahawa pelaksanaan liputan rangkaian 5G di negara ini telah mencapai hampir 50 peratus.Beliau berkata Suruhanjaya Komunikasi dan Multimedia Malaysia (MCMC) belum menentusahkan maklumat berkenaan."Saya fikir DNB perlu menjelaskan bagaimana mereka memperoleh angka tersebut. MCMC belum lagi menentusahkan maklumat ini."Lain kali, saya rasa DNB perlu menentusahkan sebelum menerbitkannya," katanya sebagai respons balas kepada ciapan yang mendakwa angka yang diterbitkan oleh DNB itu adalah palsu.Pada Isnin, Ketua Pegawai Operasi DNB Nasution Mohamed dalam satu kenyataan berkata pelaksanaan rangkaian 5G di seluruh negara telah mencapai hampir 50 peratus di kawasan berpenduduk pada akhir 2022, sekali gus melepasi sasaran awal sebanyak 40 peratus.

Nasution berkata rangkaian itu kini telah mencapai 15 juta rakyat Malaysia melibatkan 3,900 tapak dan bakal menjangkau lebih 30 juta orang serta perniagaan apabila dilaksanakan sepenuhnya.Beliau juga berkata DNB kini memberi tumpuan penuh ke arah mencapai komitmen 80 peratus kawasan berpenduduk pada akhir tahun 2024 atau lebih awal. - BERNAMA


Perkhidmatan JPJ ditambah baik

KUALA LUMPUR, 4 Januari - Jabatan Pengangkutan Jalan (JPJ) bakal menambah baik mutu perkhidmatan termasuk mengatasi masalah pelekat cukai jalan kurang berkualiti.Menteri Pengangkutan, Anthony Loke berkata perubahan besar bakal dilaksana tahun ini bagi mengatasi isu tersebut yang menjadi antara rungutan utama.Melalui satu kenyataan, Anthony menjelaskan agenda utama JPJ tahun ini ialah melaksana digitalisasi dalam perkhidmatan teras.

"Ia melibatkan pelesenan kenderaan dan pemandu."Dengan langkah ini, diharap isu beratur panjang mendapatkan perkhidmatan di semua pejabat JPJ dapat diselesaikan," kata Anthony. Jelas Anthony, pihaknya akan merancang rapi semua inisiatif baharu dan mengumumkan pelaksanaan selepas sedia sepenuhnya.


Polis sahkan tiada laporan kegiatan jenayah push-pocket dan peras ugut di kawasan tumpuan

KUALA LUMPUR, 4 Januari - Polis Diraja Malaysia (PDRM) mengesahkan pihaknya tidak menerima laporan berhubung kegiatan jenayah push-pocket dan peras ugut berlaku di kawasan tumpuan seperti di lapangan terbang dan stesen Transit Aliran Ringan (LRT). Setiausaha PDRM Datuk Noorsiah Mohd Saaduddin dalam kenyataan berkata mesej mengenai kegiatan itu telah tular sejak 2016 dan kembali diulang siar di beberapa platform media sosial."Menerusi mesej itu, penjenayah menggunakan modus operandi dengan memasukkan telefon bimbit atau dompetnya ke dalam beg mangsa sebelum menuduh mangsa mencuri barangan miliknya."Mangsa seterusnya akan didesak membayar sejumlah wang dengan alasan untuk menyelesaikan kes dan sekiranya tidak bersetuju, mangsa diugut bahawa kejadian ‘curi’ akan dilaporkan kepada pihak polis," katanya.

Noorsiah meminta orang ramai agar tidak mudah percaya dengan sebarang mesej yang tidak berasas dan tidak ditentukan kesahihannya.

Menurutnya, tindakan berkongsi atau menyebar berita-berita sedemikian boleh menimbulkan kegusaran dan kebimbangan kepada masyarakat.


Prof Datuk Dr Muhammad Tauffik, dilantik TNC (Penyelidikan dan Inovasi) USIM

KUALA LUMPUR, 4 Januari- Universiti Sains Islam Malaysia (USIM) melantik Profesor Datuk Dr Muhammad Tauffik Mohd Noor sebagai Timbalan Naib Canselor (Penyelidikan dan Inovasi) selama tiga tahun berkuat kuasa semalam.Jawatan berkenaan sebelum ini digalas oleh Profesor Ts Dr Sharifudin Md Shaarani, kini merupakan Naib Canselor USIM.USIM dalam satu kenyataan memaklumkan Dr Muhammad Tauffik merupakan profesor dalam bidang Perubatan Keluarga di Fakulti Perubatan dan Sains Kesihatan USIM sejak 2013, dan pernah berkhidmat di Fakulti Perubatan Universiti Kebangsaan Malaysia (1994-2004) serta Universiti Malaysia Sabah (2005-2013).“Beliau banyak berjasa dalam membangunkan kurikulum prasiswazah program perubatan USIM berpaksikan integrasi ilmu Naqli dan Aqli, program pascasiswazah dalam bidang Perubatan Keluarga, penyelidikan dalam bidang Perubatan Keluarga, Penjagaan Paliatif dan Kesihatan Lelaki.“Beliau turut dilantik sebagai ahli Majlis Perubatan Malaysia (MMC) dari 2011-2013 dan panel penilai program perubatan di insititusi pengajian tinggi seluruh Malaysia selain program perubatan di Tunisia dan Morocco,” menurut kenyataan itu.Sebagai profesor perubatan yang mempunyai pengalaman akademik dan klinikal di Sabah selama lapan tahun, beliau dilantik sebagai wakil Malaysia dalam pertubuhan antarabangsa sejak 2008 termasuk bagi Rural Health Action Party, World Family Doctor (WONCA) dan menyumbang penulisan bertajuk “Rural Health Education in Malaysia” dalam buku ‘Rural Health Education Guide Book’.“Diharapkan kepakaran dan pengalaman dimiliki itu dapat memperkasakan agenda penyelidikan dan inovasi serta memacu USIM terus ke hadapan,” tambah kenyataan itu.


Pertemuan KPKT bersama Datuk Bandar KL, selesai isu penyelenggaraan infrastruktur

KUALA LUMPUR, 4 Januari - Kementerian Pembangunan Kerajaan Tempatan (KPKT) akan mengadakan pertemuan dengan Datuk Bandar Kuala Lumpur Datuk Seri Mahadi Che Ngah dalam masa terdekat bagi menyelesaikan isu penyelenggaraan infrastruktur atau kemudahan awam.Menterinya Nga Kor Ming dalam satu kenyataan berkata, hasil lawatan di Dataran Merdeka semalam, beliau mendapati terdapat masalah yang melibatkan beberapa bumbung siling tandas awam lelaki rosak, paip air tidak berfungsi dengan baik dan sabun pencuci tangan tidak diisi semula."Bagaimanapun, tahap kebersihan tandas awam agak memuaskan dan sistem pencahayaan berfungsi dengan baik."Perkara ini perlu dilihat kerana kebersihan tandas awam bertaraf ‘BMW’ iaitu Bersih, Menawan dan Wangi berkait rapat dengan imej negara khususnya di destinasi utama pelancongan selain bagi meningkatkan persepsi positif rakyat terhadap pihak berkuasa tempatan (PBT)," katanya Nga Kor Ming.Oleh itu, Nga mengharapkan kesemua 155 PBT di seluruh negara dapat mewujudkan unit pemantauan kebersihan tandas awam dan melaksanakan penyelenggaraan bagi memastikan tandas awam di negara ini sentiasa berada dalam keadaan yang bersih, berfungsi dengan baik dan teratur. Dalam lawatan sama, Nga turut mendapati keadaan rumput yang ‘botak’ dan kurang sempurna di padang Dataran Merdeka, selain tempat ruang niaga bawah tanah yang kini sudah berada dalam keadaan usang dan kotak suis elektrik yang tidak ditutup dengan baik dan membahayakan keselamatan pengunjung. "Budaya penyelenggaraan wajar dititikberatkan dan dipandang serius oleh semua agensi kerajaan," katanya.


Penduduk orang asli di Gua Musang resah serangan gajah liar

GUA MUSANG, 4 Januari - Kira-kira 500 penduduk orang asli suku kaum Temiar di Kampung Brooke Lama, Pos Brooke di sini hidup dalam ketakutan apabila seekor gajah liar jantan masuk ke kawasan perkampungan mereka.  Gajah liar itu dikesan memusnahkan tanaman ubi kayu, pisang dan tebu yang diusahakan 20 pekebun orang asli di kawasan itu selama tiga malam berturut-turut sehingga mereka kerugian lebih RM20,000.  Menurut penduduk Orang Asli, selain masuk ke kawasan rumah pada awal pagi, gajah berkenaan turut ke kebun, sungai dan padang bola pada waktu tengah hari dan petang.

(Tanaman musnah selepas apabila seekor gajah liar jantanmasuk ke kawasan perkampungan orang asli)

"Seekor jantan. Malam dia datang pukul 9.00 malam, pagi pun datang. Kita memang nampak. Cuma hendal pegang takut. Tengah hari pun datang lagi. berkemungkinan benda (gajah) itu ada di kawasan kampung ini dia, tidak pergi mana dah," kata Penghulu Kampung Brooke Lama, Rian Bujang di sini. "Apabila ila muncul gajah ni, kami tidak tidur tenanglah gelisah., rasa ketakutan, keesokan pagi tu kami tengok musnah tanaman musnah seberang sanalah. Pisang, petai jadi saya fikir macam mana untuk menghadapi masalah ini. Kami terpaksa buat laporan kepada pihak berkuasa macam mana perkara ini berterusan ke sepanjang hayat kami. Hari ini saya mengadu dan mengeluh keadaan kami," kata Pekebun Orang Asli, Muslan Alang. "Kami ini orang asli tanaman itulah hidupan kami. Kami ini bukan semua bergaji. Harap itulah. Macam ubi, pisang itulah hasil kami. Tapi apabila macam ini musnah, harap pihak berkenaan ambillah tindakan," kata Pekebun Orang Asli, Along Ronggeng.  Sementara itu, Ketua Penghulu Orang Asli Kelantan, Bidi Ronggeng berkata masalah gajah liar di sekitar Pos Brooke dan Tanah Tinggi Lojing semakin membimbangkan penduduk orang asli dalam tempoh tiga tahun kebelakangan ini.  Katanya, kira-kira 1,500 penduduk orang asli di 10 buah kampung dibelenggu masalah gajah liar yang tidak berkesudahan.  "Hal ini semakin ketaralah boleh dikatakan berkeliaran gajah ini boleh dikatakan setiap tahun ada," katanya.  Antara kampung yang sering terbabit dengan ancaman gajah liar ialah di Kampung Mendrop, Kampung Insept, Kampung Jekjok, Kampung Cekau, Kampung Brooke Lama, Kampung Jedip dan Kampung Char.


JPJ Kedah saman lapan lori bawa lebih muatan dan berbahaya

SUNGAI PETANI, 4 Januari- Beroperasi pada waktu malam dan awal pagi bagi mengelak dikesan pihak berkuasa. Namun taktik tersebut gagal mengaburi pihak berkuasa.Hasil Ops Khas Kenderaan Barangan (KPB) yang dilakukan oleh Bahagian Penguatkuasa, Jabatan Pengangkutan Jalan, JPJ Kedah di sekitar Sungai Petani, lapan buah lori dikenakan tindakan saman kerana membawa lebih muatan dan memandu secara merbahaya.Pengarah JPJ Kedah, Aman Shah Hashim berkata operasi yang bermula pukul 11.00 malam dan berakhir pukul 8.00 pagi itu bagi mengesan kenderaan yang membawa muatan melebihi had yang dibenarkan dan berbahaya.Hasil penguatkuasaan yang dijalankan, lapan kenderaan termasuk yang membawa kayu getah telah dikenakan tindakan saman kerana membawa muatan secara bahaya.Beliau berkata, semua kesalahan telah diambil tindakan berdasarkan peruntukan akta dibawah Akta Pengangkutan Jalan 1987, Akta Pengangkutan Awam Darat 2010 & Kaedah - kaedah Pengangkutan Jalan.JPJ Kedah tidak akan berkompromi dengan pemandu lori yang membawa lebih muatan dan memandu secara berbahaya. Tegas Aman Shah, penguatkuasaan secara berfokus dan berterusan dilaksanakan bagi memastikan pemandu dan pengusaha kenderaan perdagangan mematuhi peraturan dan undang-undang yang berkuatkuasa.Pada masa sama memastikan kenderaan selamat digunakan di jalan raya serta mengurangkan kadar kemalangan jalan raya.Sementara itu, dalam kes berasingan di Sungai Petani, pihaknya menahan sebuah lori yang mencurigakan.Hasil pemeriksaan awal mendapati tangki minyak lori berkenaan telah diubah suai dengan tujuan bagi mengisi minyak diesel dalam kuantiti yang banyak. Pemeriksaan lanjut juga mendapati, pemandu lori berkenaan tidak mempunyai lesen memandu, lesen vokasional, lesen kenderaan motor (LKM) tamat tempoh dan tidak mempamerkan disc pemeriksaan berkala Puspakom.Tindakan melibatkan kesalahan pemandu dan kenderaan telah diambil dibawah Akta Pengangkutan Jalan 1987 serta Kaedah-kaedah Pengangkutan Jalan.Manakala lori berserta muatan minyak berkenaan diserahkan kepada Kementerian Perdagangan Dalam Negeri dan Kos Sara Hidup (KPDN) untuk tindakan lanjut dibawah Akta berkaitan.


7-Eleven namakan Farhash Wafa Salvador sebagai pengerusi baharu

KUALA LUMPUR, 4 Januari- 7-Eleven Malaysia Holdings Bhd mengumumkan Farhash Wafa Salvador sebagai pengerusi baharu berkuat kuasa semalam.Dalam kenyataan kepada Bursa Malaysia, syarikat itu menjelaskan Farhash menggantikan Datuk Seri Robin Tan Yeong Ching yang meletakkan jawatan sebagai pengerusi untuk meneruskan minat lain.Robin dilantik sebagai pengerusi 7-Eleven Malaysia pada 25 November 2021.Farhash membawa pengalaman bernilai lebih sedekad dalam bidang perniagaan, perundingan dan khidmat nasihat, menurutnya.“Dalam bidang perniagaan, kerjayanya yang cemerlang merentas pelbagai sektor termasuk pembinaan, teknologi, hotel, makanan dan minuman.“Beliau juga ialah pendorong yang menggalakkan pembangunan perusahaan kecil dan sederhana (PKS) di negara ini,” jelasnya.Farhash ialah atau pernah menjadi pengarah dan/atau pemegang saham dalam sekurang-kurangnya 10 syarikat persendirian termasuk Swag Technologies Sdn Bhd, Salvador & Sons Sdn Bhd dan Pacific Samudera Sdn Bhd.

(Farhash Wafa Salvador / FOTO FB farhashwafasalvador)

Beliau kini menganggotai lembaga penasihat Yayasan Usahawan Malaysia, sebuah pertubuhan bukan kerajaan yang berkembang maju dalam menghimpunkan, mencipta dan membangunkan syarikat-syarikat mampan dengan ciri keusahawanan yang kukuh.Beliau juga pengerusi eksekutif kumpulan Apex Equity Holdings Bhd dan pengarah Berjaya Construction Bhd. -BERNAMA


Perdana Menteri hadir Majlis Mahabbah Ulama

PUTRAJAYA, 4 Januari-Perdana Menteri Datuk Seri Anwar Ibrahim menghadiri Majlis Mahabbah Ulama di Kompleks Seri Perdana.Majlis dengan pengisian kerohanian disampaikan Prof. Dr. Habib Abdul Hamid Al-Mahdali dan Prof. Dr. Mehmet Fadil Al-Jailani, pimpinan Umum Markaz al-Jailani, Istanbul.Majlis Mahabbah turut diserikan dengan bacaan Maulid Simtur Duror oleh Pengerusi Muwasolah Baina Ulama, Al-Habib Abdullah bin Abdul Qader Al-Habsyee dan bacaan Hizb Al-Bahr. Turut hadir Menteri Di Jabatan Perdana Menteri (Hal Ehwal Agama), Datuk Dr. Mohd Na'im Mokhtar dan Mufti Wilayah Persekutuan, Datuk Dr. Luqman Abdullah.Selain rombongan Markaz al-Jailani Asia Tenggara yang berpusat di Jakarta.Prof. Dr. Mehmet Fadil turut memperkenalkan Tafsir Al- Jailani, edisi Bahasa Indonesia yang diusahakan penterjemahannya oleh Markaz Al-Jailani Asia Tenggara.

(Perdana Menteri, Datuk Seri anwar Ibrahim menerima Tafsir Al- Jailani yang disampaikan Prof Dr Mehmet Fadil Al-Jailani/FOTO RTM)


MFS kerjasama dengan kerajaan negeri, bangunkan tanah terbiar untuk pertanian

KUALA LUMPUR, 4 Januari-Kementerian Pertanian dan Keterjaminan Makanan mempergiat kerjasama dengan kerajaan negeri bagi membangunkan kawasan tanah terbiar sebagai kawasan pertanian untuk meningkatkan hasil sektor tersebut.Menterinya Mohamad Sabu berkata, langkah itu sekali gus dapat membantu menjamin kelangsungan bekalan makanan di negara ini."Sama ada kita kata pertanian Aqua atau tanaman lain. Misal di Sarawak tanah luas, di Sabah dan semenanjung ini kita perlu terokai dan laksanakan. Kita buat kajian bersama kerajaan negeri untuk kita majukan tempat itu", katanya selepas menjadi tetamu Bicara Naratif di Angkasapuri, Kota Media.Beliau optimis kerajaan negeri akan memberi kerjasama dengan mengambil pendekatan untuk mengkaji dan mengenal pasti lokasi bersesuaian.

(Menteri Pertanian Dan Keterjaminan Makanan, Mohamad Sabu / FOTO RTM)


MB harap ekonomi Negeri Sembilan berkembang pesat

SEREMBAN, 3 Januari- Inisiaitif baharu iaitu Jaminan Bekalan Makanan yang terkandung dalam Belanjawan Negeri Sembilan 2023 dapat membantu masyarakat menjadi penggerak dalam meningkatkan sekuriti makanan dalam negeri.  Menteri Besar Negeri Sembilan, Datuk Seri Aminuddin Harun berharap penambahan enam inisiatif baharu tersebut menggalak usaha dalam mencapai sasaran itu. "Kita juga boleh menjadi pengeluar makanan di Lembah Klang. Disamping itu juga, daripada segi aktiviti-aktiviti masyarakat, kita akan mengadakan Perpateh Fest dan Negeri Sembilan Fest yang akhirnya ini akan memperkenalkan Negeri Sembilan dalam bidang pelancongan termasuk dalam bidang adat," katanya kepada pemberita ketika ditemui di Kompleks Penyiaran Tuanku Muhammad, di sini.

(Menteri Besar Negeri Sembilan, Datuk Seri Aminuddin Harun berharap penambahan enam inisiatif baharu tersebut menggalak usaha dalam mencapai sasaran itu)

Aminuddin berharap ekonomi dalam Negeri Sembilan dapat berkembang pesat dan dijadikan sebagai destinasi pelancongan domestik serta pelancong luar.


Niaga hadapan FBM KLCI ditutup rendah

KUALA LUMPUR, 3 Januari- Kontrak niaga hadapan FTSE Bursa Malaysia KLCI (FBM KLCI) di Bursa Malaysia Derivatives mengakhiri hari dagangan pertama 2023 dengan ditutup lebih rendah, seiring dengan prestasi di pasaran tunai.Pada penutup dagangan, kontrak Januari 2023 dan Mac 2023 turun 17.5 mata masing-masing kepada 1,474.5 dan 1,467.0, manakala Jun 2023 menyusut 16.5 mata kepada 1,464.0. Jumlah dagangan berkurangan kepada 7,629 lot daripada 13,336 lot pada Jumaat minggu lepas, manakala kepentingan terbuka meningkat kepada 30,645 kontrak daripada 22,064 kontrak.

Pada pukul 5.00 petang, petunjuk pasaran FBM KLCI turun 21.50 mata atau 1.44 peratus kepada 1,473.99 daripada paras penutup 1,495.49 pada Jumaat.- BERNAMA


Dua pemandu selamat selepas dirempuh lori lawan arus

JOHOR BAHRU, 3 Januari- Dua pemandu selamat selepas dirempuh sebuah lori melawan arus, kira-kira pukul 4.30 petang tadi.Dalam insiden di Lebuhraya Link Kedua- Tanjung Kupang, di sini, video kemalangan itu turut tular di media sosial. Menurut Komander Operasi dari Balai Bomba dan Penyelamat (BBP) Iskandar Puteri, Pegawai Bomba Kanan ll Syuhaidy Fazly Yahya, sejurus menerima panggilan kecemasan, seramai 13 anggota dengan dibantu anggota dari BBP Larkin digerakkan ke lokasi. "Setibanya di lokasi, bomba mendapati terdapat tiga kenderaan terlibat dalam kemalangan iaitu lori lima tan dan dua buah kereta," katanya menerusi kenyataan.Pemandu kereta, seorang lelaki 44 tahun cedera dan diselamatkan orang awam sebelum diberikan rawatan oleh pegawai kesihatan. Manakala, pemandu lori berusia 41 tahun dan pemandu sebuah lagi kereta iaitu wanita berumur 46 tahun turut selamat.

Sementara itu, Ketua Polis Daerah Iskandar Puteri, ACP Rahmat Ariffin memaklumkan, pemandu lori tersebut ditahan untuk siasatan.  Kes disiasat mengikut seksyen 41(1) Akta Pengangkutan Jalan 1987.


Kerajaan akan laksana SOP sesuai menjelang pembukaan sempadan China

SERI KEMBANGAN, 3 Januari- Kerajaan akan melaksanakan Prosedur Operasi Standard (SOP) bersesuaian tanpa menjejaskan prospek pemulihan industri pelancongan negara, menjelang pembukaan sempadan China pada 8 Januari ini.Presiden Persatuan Pelancongan Domestik Malaysia (MITA), Uzaidi Udanis berkata pihaknya juga mengunjurkan kedatangan pelancong dari negara tembok besar itu tidak akan meningkat mendadak dan hanya meningkat beransur-ansur pada suku ketiga 2022. "MITA bersedia menerima kehadiran pelancong dengan adanya SOP tertentu, bukan hanya untuk pelancong dari China tetapi semua," katanya ketika ditemui media di sini.

Malaysia menerima kehadiran sejumlah 3 juta pelancong dari China pada 2019.


Bekas ADUN Sedili dibebaskan daripada pertuduhan cabul wanita

JOHOR BAHRU, 3 Januari- Mahkamah Majistret Muar hari ini melepas dan membebaskan bekas Ahli Dewan Undangan Negeri (ADUN) Sedili Rasman Ithnain daripada pertuduhan mencabul seorang wanita di dalam sebuah kereta tahun lepas.Majistret Analia Kamarudin membuat keputusan itu selepas mendapati pendakwaan gagal membuktikan kes prima facie terhadap Rasman, 54.Peguam Mohamad Alias Rasman ketika dihubungi berkata Analia dalam penghakiman ringkas antara lain menyatakan selepas menilai kebolehpercayaan saksi pendakwaan secara maksimum sepanjang perbicaraan, mahkamah mendapati pendakwaan telah gagal membuktikan kes prima facie terhadap Rasman."Oleh yang demikian, tertuduh dilepas dan dibebaskan serta wang jaminan dikembalikan semula," katanya sambil menambah seramai empat saksi pendakwaan memberi keterangan dalam perbicaraan yang berlangsung pada Ogos tahun lepas.Pendakwaan dikendalikan Pengarah Pendakwaan Negeri Johor Tengku Amir Zaki Tengku Abdul Rahman dan Timbalan Pendakwa Raya Hayatul Wirdah Mohd Yunos manakala Rasman turut diwakili peguam Muhammad Mohd Nasir dan Muhammad Izzad Syafiq Ismail.Rasman didakwa melakukan perbuatan itu terhadap seorang wanita berusia 27 tahun di Muar pada kira-kira 5 petang 13 Jan 2022 mengikut Seksyen 354 Kanun Keseksaan yang membawa hukuman maksimum penjara 10 tahun atau denda atau sebatan atau mana-mana dua hukuman, jika sabit kesalahan.

(Bekas Ahli Dewan Undangan Negeri (ADUN) Sedili Rasman Ithnaindibebaskan daripada pertuduhan mencabul/FOTO FAIL BERNAMA)

Ketua Bahagian Bersatu Kota Tinggi dan Pengarah Jabatan Pilihan Raya Perikatan Nasional Johor itu dalam satu kenyataan menzahirkan rasa syukur dengan keputusan tersebut yang sekali gus dapat menegakkan kebenaran kepada beliau.Bekas ADUN Sedili yang berkhidmat selama tiga penggal dari 2008 hingga 22 Jan tahun lepas itu juga berkata beliau akan terus komited berbakti kepada rakyat dan menganggap kes tersebut sebagai satu siri ujian terhadap dirinya serta keluarga. -BERNAMA


Lebih 20,000 pesawah terima manfaat bantuan khas

KUALA LUMPUR, 3 Januari- Penyaluran bantuan khas daripada Padiberas Nasional Berhad (BERNAS) berjumlah 10 juta bagi tahun 2022 dilaksanakan secara berperingkat kepada tiga negeri di Pantai Timur terlebih dahulu.Kementerian Pertanian dan Keterjaminan Makanan berkata ia melibatkan lebih 20,000 orang pesawah.Manakala dari negeri lain di seluruh negara, akan menerima bantuan khas apabila baki berjumlah 50 juta pula disalurkan, bermula awal tahun ini."Dianggarkan seramai 240,000 pesawah di seluruh negara akan menerima manfaat daripada sumbangan BERNAS yang secara keseluruhan berjumlah RM60 juta. Ia merupakan insentif khas kerajaan kepada pesawah oleh BERNAS dalam membantu meringankan kos sara hidup mereka selain manfaat sedia ada yang disediakan oleh kerajaan dalam bentuk subsidi," katanya menerusi kenyataan.

Pada masa ini, Lembaga Pertubuhan Peladang (LPP) selaku agensi pembayar sedang mengenal pasti dan menyemak senarai pesawah yang layak berdasarkan prosedur tetap operasi yang ditetapkan bagi memastikan proses penyaluran bantuan khas berjalan lancar.


Ketibaan pengembara dari China, sebarang ketetapan SOP diputuskan esok

SEPANG, 3 Januari- Sebarang ketetapan mengenai ketibaan pengembara dan pelancong dari China akan diputuskan esok menerusi mesyuarat kabinet.Menteri Kesihatan, Dr Zaliha Mustafa menegaskan pihaknya benar-benar serius dalam soal melibatkan kesihatan dan kesejahteraan rakyat."Langkah-langkah tambahan berkenaan pengembara perlu dibincangkan secara lebih komprehensif bukan hanya melibatkan KKM tetapi kementerian lain juga kerana ini adalah satu tindakan terbaik turut melibatkan pemegang taruh termasuk industri pelancongan ekonomi dan ssebagainya," katanya.

Beliau berkata demikian selepas meninjau prosedur dan kesiapsiagaan di balai ketibaan antarabangsa Lapangan Terbang Antarabangsa Kuala Lumpur (KLIA) dan klia2.katanya, rakyat juga terus diingatkan mematuhi prosedur operasi standard (SOP) yang telah ditetapkan.


Majlis Negeri Sembilan Berselawat 2023 kembali berlangsung pada 5 Januari ini

SEREMBAN, 3 Januari- Majlis Negeri Sembilan Berselawat 2023 kembali dianjurkan pada 5 Januari ini, selepas lebih dua tahun tidak diadakan berikutan pandemik COVID-19.

Program bersempena Hari Keputeraan ke75, Yang di-Pertuan Besar Negeri Sembilan, Tuanku Muhriz Tuanku Munawir. Penolong Pengarah Jabatan Hal Ehwal Agama Islam Negeri Sembilan, Tengku Nor Iftah Tengku Jamil berkata seramai 8,000 jemputan dijangka hadir pada program kali ini yang akan berlangsung di Padang Awam Seri Menanti, Kuala Pilah bermula pukul 8.00 malam. "Pihak urusetia mengharapkan sasaran kehadiran pada malam tersebut dengan 8,000 kehadiran. Saya mengharapkan sasaran tersebut tercapai seperti berlangsung pada tahun - tahun sebelum ini," katanya kepada pemberita ketika ditemui di Kompleks Penyiaran Tuanku Muhammad, di sini.

(Program bersempena Hari Keputeraan ke75, Yang di-Pertuan BesarNegeri Sembilan, Tuanku Muhriz Tuanku Munawir)

Majlis Negeri Sembilan Berselawat 2023 ini bermula dengan Majlis Selawat yang akan dipimpin oleh kumpulan Nur Ahli Badar dari Selangor dan diikuti Tausiyah Khas daripada Habib Ali Zainal Abidin al-Hamid.  Yang di-Pertuan Besar Negeri Sembilan dan Tunku Ampuan Besar Negeri Sembilan, Tuanku Aishah Rohani Tengku Besar Mahmud telah berkenan untuk berangkat bagi menyempurnakan majlis ini.


Harga runcit minyak sawit tulen kemasan botol kekal

KUALA LUMPUR, 3 Januari- Harga runcit maksimum bagi minyak masak sawit tulen kemasan botol dikekalkan bagi tempoh 8 Jan hingga 7 Feb ini  walaupun harga purata Minyak Sawit Mentah (CPO) di pasaran dunia mengalami peningkatan pada Disember lalu.Menteri Perdagangan Dalam Negeri Dan Kos Sara Hidup, Datuk Seri Salahuddin Ayub, berkata harga minyak masak botol bagi satu kilogram (kg) kekal pada harga RM6.90, 2kg (RM13.30), 3kg (RM19.60) dan 5kg pada harga RM30.90.Beliau berkata harga runcit maksimum itu ditetapkan di bawah Perintah Kawalan Harga dan Antipencatutan (Penentuan Harga Maksimum Bagi Minyak Masak) 2022, mengikut kaedah harga siling bergerak berdasarkan purata harga minyak sawit mentah dunia.“Mana-mana pihak yang didapati menjual melebihi harga maksimum ditetapkan boleh dikenakan tindakan di bawah Akta Kawalan Harga dan Antipencatutan 2011.“Sabit kesalahan bagi individu boleh didenda sehingga RM100,000 atau dipenjarakan tidak melebihi tiga tahun atau kedua-duanya manakala bagi syarikat boleh didenda sehingga RM500,000,” katanya dalam kenyataan di sini hari ini.Beliau berkata kerajaan juga mengucapkan terima kasih kepada pemain industri pengeluar minyak masak sawit tulen melalui libat-urus yang dijalankan telah bersetuju mengekalkan harga runcit minyak masak sawit tulen kemasan botol pada harga sedia ada sebagai usaha bersama untuk membantu rakyat mengurangkan kos sara hidup.

(Harga runcit maksimum itu ditetapkan di bawah Perintah Kawalan Harga dan Antipencatutan (Penentuan Harga Maksimum Bagi Minyak Masak) 2022, mengikut kaedah harga siling bergerak berdasarkan purata harga minyak sawit mentah dunia/BERNAMA)

Salahuddin menggalakkan pengguna agar dapat menyalurkan maklumat berkaitan pelanggaran undang-undang membabitkan harga runcit minyak masak sawit tulen botol di pasaran ke saluran Whatsapp 019- 279 4317 atau 019-848 8000, portal e-aduan.kpdnhep dan melalui Call Centre 1-800-886-800.Maklumat juga boleh dikemukakan dengan menghantar e-mel ke This email address is being protected from spambots. You need JavaScript enabled to view it., menghubungi Ez ADU KPDNHEP serta Pusat Arahan Penguatkuasaan (ECC) di talian 03-8882 6088/6245. -BERNAMA


Polis Pulau Pinang berjaya selesaikan enam kes samun bersenjata

BUKIT MERTAJAM, 3 Januari- Enam kes samun bersenjata sekitar daerah Seberang Perai Tengah berjaya diselesaikan polis dengan penahanan dua lelaki tempatan. Bertindak atas satu laporan polis oleh pengendali kedai serbaneka di Jalan Betek, di sini, satu pasukan khas dari Bahagian Siasatan Jenayah Khas (D9) ditubuhkan untuk menjejaki suspek. Ketua Polis Pulau Pinang, Datuk Mohd Shuhaily Mohd Zain berkata pihaknya berjaya menangkap suspek berusia 25 tahun dan 30 tahun di dua lokasi berbeza di sini, 1 Januari lepas. "Polis berjaya menyelesaikan enam kes samun bersenjata sekitar daerah Seberang Perai Tengah. Kumpulan tersebut menyasarkan kedai serbaneka yang beroperasi hingga lewat malam. Kumpulan berkenaan melarikan wang hasil jualan dan telefon bimbit di premis," katanya ketika sidang akhbar di Ibu Pejabat Polis Kontijen (IPK) Pulau Pinang. Kedua-dua suspek mempunyai rekod lampau berkaitan kes samun dan dadah.  Susulan penahanan terbabit, polis menemui sepucuk pistol berserta tiga butir peluru. Polis turut merampas barangan lain seperti dua buah motosikal, sebiji kereta, dua biji telefon bimbit dan pelbagai barangan lain.

(Kedua-dua suspek direman enam hari sehingga 6 Januari ini untuk siasatan lanjut)

Kes akan disiasat mengikut Seksyen 3(1) Akta Senjata Api (Penalti Lebih Berat)1971, Seksyen 8 Akta Senjata Api (Penalti Lebih Berat) 1971, Seksyen 8 Akta Senjata 1960 dan Seksyen 396/397 Kanun Keseksaan yang memperuntukkan hukuman penjara sehingga 20 tahun dan juga sebatan jika sabit kesalahan.  Kedua-dua suspek direman enam hari hingga 6 Januari ini untuk siasatan lanjut.


Penjara berusia lebih 100 tahun bakal dibangunkan semula - Saifuddin

KAJANG, 3 Januari - Kerajaan sedang dalam perancangan untuk membangunkan semula beberapa penjara lama terutama yang sudah berusia lebih 100 tahun bagi mewujudkan persekitaran kerja kondusif kepada kakitangan Jabatan Penjara Malaysia.Menteri Dalam Negeri, Datuk Seri Saifuddin Nasution Ismail berkata antara penjara dikenal pasti bagi tujuan itu ialah Penjara Taiping di Perak, Penjara Alor Setar di Kedah, Penjara Pengkalan Chepa di Kelantan dan Penjara Reman di Pulau Pinang.

"Memang ada penjara yang usianya sudah ratusan tahun. Kita masukkan dalam perancangan untuk ia dibangunkan semula, dan perbincangan dengan Unit Kerjasama Awam Swasta (UKAS) sudahpun berjalan."Ada keperluan dan kekangan dana tetapi perancangan harus dimulakan dan ia sudah dikenal pasti dan perancangan telah berjalan, malah kaedah pembiayaannya juga sudah ada," katanya pada sidang media selepas melakukan rawatan rasmi ke Jabatan Penjara Malaysia, di sini.Selain itu, Saifuddin Nasution berkata kerajaan juga mahu mengubah persepsi lama yang menganggap penjara sebagai tempat menghukum, kepada tempat memperbaiki atau koreksional.Berdasarkan statistik, beliau berkata program koreksional seperti parol dan Program Pembebasan Banduan Secara Lesen (PBSL) menunjukkan kejayaan apabila jumlah kes berulang bagi banduan terbabit hanya satu daripada 800 banduan."Ketika ini, terdapat kira-kira 18,500 banduan menjalani hukuman penjara selama tiga tahun dan ke bawah, yang dianggap tidak melakukan kesalahan serius."Jika kita salurkan mereka melalui program parol, PBSL atau percubaan lain, termasuk mengadakan kerjasama dengan 283 syarikat yang sedia menerima mereka, ini sangat progresif," katanya.


Ilmuan MPN diajak bantu, sumbang kepakaran dalam isu kos sara hidup rakyat - TPM Zahid

KUALA LUMPUR, 3 Januari - Para ilmuan yang bernaung di bawah Majlis Profesor Negara (MPN) diajak untuk bersama-sama membantu dan menyumbang kepakaran mereka dalam isu kos sara hidup demi kesejahteraan rakyat.Timbalan Perdana Menteri, Datuk Seri Dr Ahmad Zahid Hamidi berkata dengan kepakaran ilmuan dan kluster yang wujud di bawah MPN, banyak data, kajian, penyelidikan dan idea yang mampu diangkat untuk pembangunan negara bangsa.

"Isu utama yang diangkat dalam perbincangan hari ini menjurus kepada pembangunan di bawah Kementerian Kemajuan Desa dan Wilayah (KKDW) yang diterajuinya, melibatkan sektor pendidikan khususnya Pendidikan dan Latihan Teknikal dan Vokasional (TVET)," katanya menerusi catatan di Facebook rasmi beliau selepas menerima kunjungan delegasi dari MPN yang diketuai Pengerusinya, Profesor Ulung Datuk Dr Shamsul Amri Baharuddin.Ahmad Zahid turut menyambut baik pelbagai cadangan yang diberikan MPN pada pertemuan lebih dua jam itu, dan akan memastikan agensi di bawah kementeriannya terus diupayakan, khususnya dalam sektor TVET.“Saya juga berharap sesi perkongsian dan meraikan pendapat dari para ilmuan ini akan terus diadakan kerana pertemuan seumpama ini adalah satu koridor baharu dalam usaha mendapatkan input terbaharu yang diperlukan di dalam memastikan dasar pentadbiran negara sentiasa memenuhi aspirasi rakyat," katanya.


Cabaran ekonomi semasa, tekanan berlebihan antara faktor masalah psikologi

KUALA LUMPUR, 3 Disember- Lebih 80 peratus kes penderaan dilakukan oleh individu yang memiliki pengalaman seumpamanya.Menurut Pensyarah Perubatan dan Pakar Perunding Psikiatri Universiti Malaya, Profesor Dr Muhammad Muhsin Ahmad Zahari, perkara itu mewujudkan gangguan psikologi dan fisiologi dalam kalangan pendera.Justeru, katanya golongan ini antara yang perlu mendapatkan bantuan sewajarnya menerusi saluran yang tepat seperti pakar psikiatri atau kaunselor."Kemungkinanan individu berkenaan akan mencari orang yang lebih mudah dijadikan mangsa, sama ada kanak-kanak, wanita dan sebagainya," katanya ketika ditemui wartawan selepas menjadi tetamu dalam program Selamat Pagi Malaysia di Angkasapuri, di sini.

Tambah Muhammad Muhsin, cabaran ekonomi semasa atau tekanan berlebihan antara faktor seseorang menghadapi masalah psikologi.Ia sekali gus mencetuskan tindakan di bawah sedar termasuk melakukan penderaan.


Amaran hujan berterusan di Sarawak, Sabah, Kelantan, Terengganu - MetMalaysia

KUALA LUMPUR, 3 Januari- Jabatan Meteorologi Malaysia (MetMalaysia) mengeluarkan amaran mengenai hujan berterusan tahap waspada di beberapa bahagian di Sarawak bermula hari ini hingga 4 Januari.Dalam kenyataan yang dikeluarkan pada pukul 1.30 tengah hari ini, MetMalaysia memaklumkan hujan berterusan itu dijangka berlaku di Kuching, Serian, Samarahan, Sri Aman, Betong, Sarikei, Sibu dan Mukah.Hujan berterusan juga diramal di beberapa kawasan di Sabah membabitkan Sandakan (Telupid, Kinabatangan, Beluran dan Sandakan) dan Kudat.

MetMalaysia dalam kenyataan sama memberitahu keadaan cuaca sama turut dijangka berlaku di Kelantan dan Terengganu bermula 6 hingga 7 Januari ini.Menurut kenyataan itu, di Kelantan ia melibatkan Tumpat, Pasir Mas, Kota Bharu, Jeli, Tanah Merah, Bachok, Machang, Pasir Puteh dan Kuala Krai, sementara bagi Terengganu pula membabitkan Besut, Setiu, Kuala Nerus dan Kuala Terengganu.